qundao/data-zh-poetry huggingface dataset:
偶作风候写生二十四册各题以诗 其二十三 酴醾
作者：弘历
朝代：清
体裁：七言绝句

迎风屡舞自傞傞，策骑寻芳侧弁俄。自是此花能醉客，非关春酒中人多。
偶作风候写生二十四册各题以诗 其二十二 牡丹
作者：弘历
朝代：清
体裁：七言绝句

一庭步障护霞光，自是花中合有王。试问开期何太晚，恐差百卉尽收芳。
偶作风候写生二十四册各题以诗 其二十四 楝花
作者：弘历
朝代：清
体裁：七言绝句

堂堂九十去堪怜，紫楝花开首夏天。廿四番风成底事，枝头梅子大于钱。
偶作风候写生二十四册各题以诗 其五 兰
作者：弘历
朝代：清
体裁：七言绝句

春畹秋唐尽袅姗，冰霜傲得是真兰。摘来香色都清净，鼻观从参古佛坛。
偶作风候写生二十四册各题以诗 其八 樱桃
作者：弘历
朝代：清
体裁：七言绝句

半亸云鬟整翠翘，斜临玉镜冻将消。含章殿里人何在，依旧东风散绮寮。
偶作风候写生二十四册各题以诗 其六 山矾
作者：弘历
朝代：清
体裁：七言绝句

繁花如雪雪中开，香是荀郎袖里来。彷佛人从庾岭过，临风寄得几枝梅。
偶作风候写生二十四册各题以诗 其十 菜花
作者：弘历
朝代：清
体裁：七言绝句

写意无妨作圃菘，繁花结穗叶蒙茸。书生省识春蔬味，玉食应无羡九重。
偶作风候写生二十四册各题以诗 其十一 杏花
作者：弘历
朝代：清
体裁：七言绝句

轻匀麝粉淡调脂，斜倚东风不语时。若是诗中饶郑谷，应知画里有徐熙。
偶作风候写生二十四册各题以诗 其十七 梨花
作者：弘历
朝代：清
体裁：七言绝句

巧裁蛤粉碎镂金，风递幽香小院深。若向孤山冲雪放，逋翁应有妒梅心。
偶作风候写生二十四册各题以诗 其十三 桃花
作者：弘历
朝代：清
体裁：七言绝句

灼灼其华酿有蕡，春园二月满红云。轻绡一幅开生面，何似沩山悟志勤。
偶作风候写生二十四册各题以诗 其十九 桐花
作者：弘历
朝代：清
体裁：七言绝句

清明一候桐始华，亭亭嫩绿临窗纱。为惜分阴坐春昼，高冈凤翙予情遐。
偶作风候写生二十四册各题以诗 其十二 李花
作者：弘历
朝代：清
体裁：七言绝句

蜂抱花房蝶簇须，品题自昔露桃输。月明楼上寻吟处，无色天中色有无。
偶作风候写生二十四册各题以诗 其十五 蔷薇
作者：弘历
朝代：清
体裁：七言绝句

更始番风到几巡，蔷薇浥露发花新。无端丽影刚垂架，知尔柔条惹得人。
偶作风候写生二十四册各题以诗 其十八 木兰
作者：弘历
朝代：清
体裁：七言绝句

江郎才思谢家娇，几许春光著意描。含韵斋中三月半，翠罂银管不相饶。
偶作风候写生二十四册各题以诗 其十六 海棠
作者：弘历
朝代：清
体裁：七言绝句

柔姿嫩质自相怜，沐雨酣霞画槛前。恰似唐宫斗春色，江梅开尽海棠妍。
偶作风候写生二十四册各题以诗 其十四 棣棠
作者：弘历
朝代：清
体裁：七言绝句

黄金镂瓣浅深匀，几缕晴丝染曲尘。任尔柔条罗带结，知难系取可怜春。
偶作风候写生二十四册各题以诗 其四 瑞香
作者：弘历
朝代：清
体裁：七言绝句

露甲曾闻悟比邱，昌条独弄紫风流。漫言寂寞迟花事，衮衮韶光速置邮。
偶兴
作者：弘历
朝代：清
体裁：七言绝句

埙篪兰茝自人伦，衅梗交尤叹葛巾。蜀道易难若反掌，达夫太白总痴人。
偶兴
作者：弘历
朝代：清
体裁：古风

惟人既有心，有心则有意。有意必有愿，以兹生万事。贫者所愿富，贱者所愿贵。少愿至难老，老愿恒在世。矫情胥舍斯，又愿其名遂。世间法如是，谁免因硕累。即彼出世间，亦岂大有异。庸者且勿论，贤者苦更备。缁流愿成佛，黄愿登仙位。前途信难臻，故步早失自。仙佛非我分，富贵我极至。愿应鲜弗成，而更有艰致。冬雪与春雨，夏时及秋霁。先期忧已豫，后获乐敢肆。设曰可概蠲，将见悔吝继。大凡求诸人，十或得三四。而况求诸天，得否安可必。率笔写心会，直语忘伦次。
偶兴
作者：弘历
朝代：清
体裁：古风

观书偶兴怀，晏子使乎楚。进橘并食之，王或诮其鲁。晏子前致辞，闻之赐人主。瓜桃乃不削，橘柚乃不剖。诚有如是义，当于食前举。谲智益见卑，文过曾何补。
偶兴
作者：弘历
朝代：清
体裁：七言绝句

闺节率由温饱者，乡贤多属搢绅曾。口碑公道诚公否，欲挽颓风愧未能。
偶写寒山口号
作者：弘历
朝代：清
体裁：五言绝句

腹藁写寒山，聊乘片晌閒。所怀宁止此，九宇寸心间。
偶写梅英并题以句
作者：弘历
朝代：清
体裁：七言绝句

舡窗恰见一枝梅，断岸横斜几朵开。便拂宣笺为写照，香风邓尉远吹来。
偶写温牡丹一枝戏题以句
作者：弘历
朝代：清
体裁：七言绝句

才报春归已大开，盆前颜色笑寒梅。相称富贵真无沗，原是热中场里材。
偶写雪梅并系以诗
作者：弘历
朝代：清
体裁：古风

先春写素梅，得雪为清友。寒香色一家，宾主谁分剖。口微弄数珠，腰岂折五柳。如幻斯已然，即真审能否。
偶写青杨图并题以句
作者：弘历
朝代：清
体裁：七言律诗

青杨书屋屡题诗，却未青杨一写姿。兴至偶为传古貌，图成因与识新词。大椿建木友存此，汉柏秦松子视其。秋月春风田海调，苍皮翠叶付无知。
偶因一首
作者：弘历
朝代：清
体裁：五言律诗

司马论诸葛，偶因切已寻。事烦心不乱，食少病无侵。陶写听丝竹，优游阅古今。其间误犹顾，亦弗碍摛吟。
偶忆南巡时于杭州见一人十指爪皆长盈尺虽章氏无能过也然彼妇人则可岂男子所宜有耶因成是什鄙之
作者：弘历
朝代：清
体裁：七言律诗

排签十爪尺论修，众里擎持跽陌头。粉黛似矜无可比，须眉原具乃忘羞。举匙把笔胥艰致，虽鹤与鹰未足侔。此事世间应绝少，阿呆真个在杭州。
偶忆富弼命相事戏题二首·其一
作者：弘历
朝代：清
体裁：七言绝句

命相闻称王素对，宦官宫妾不知名。可怜富弼膺枚卜，若辈终能操重轻。
偶忆富弼命相事戏题二首·其二
作者：弘历
朝代：清
体裁：七言绝句

才资燮理要惟其，岂系内人知不知。设问当时衮衮列，不知名者又伊谁。
偶忆盘山别业命笔写之并题以句
作者：弘历
朝代：清
体裁：古风

盘山太行脊，千里走蓟易。峰峦特秀拔，往往露奇石。别业搆其间，匪学烟霞客。来往偶停骖，一览千岩碧。孟夏雨未足，展转愁无麦。飞廉势复扇，熇蒸日若赤。虚堂苦烦闷，遣兴无良策。偶忆云中居，松泉在咫尺。命笔规模之，肖弗求形迹。幽籁奏柏竹，爽气生几席。架壑白板阁，更复堪响舄。旷怀一为寄，繁虑于焉释。遥想伊蒲辈，禅悦正幽适。
偶成
作者：弘历
朝代：清
体裁：五言绝句

低树以为帷，高树以为幕。山鸟不惊人，选枝山果落。
偶成
作者：弘历
朝代：清
体裁：古风

无稽及弗询，勿听亦勿庸。重华以命禹，心传继神宗。仲尼称好问，迩言察用中。好察邻庸听，迩言讵尽公。典传似枘凿，绎思异实同。
偶成
作者：弘历
朝代：清
体裁：七言律诗

风在窗棂月在檐，无边风月任吟拈。花因几暇香偏远，诗到秋来兴亦添。剩有蝉声催露柳，恰饶萤火度虾帘。封章问有何人奏，阶下丁丁响玉签。
偶摹乐毅论因成·其一
作者：弘历
朝代：清
体裁：七言绝句

换鹅内史突悬针，褚相神锋重背临。展卷古香浮动处，黄金却忆礼贤心。
偶摹乐毅论因成·其三
作者：弘历
朝代：清
体裁：七言绝句

灶下香闻真迹无，独传登善善誊摹。几馀一室春和永，消得临池作静娱。
偶摹乐毅论因成·其二
作者：弘历
朝代：清
体裁：七言绝句

去国何曾为洁名，夷吾事业伯夷清。太初果识前贤意，岂必区区论二城。
偶摹乐毅论因成·其四
作者：弘历
朝代：清
体裁：七言绝句

休誇内外景黄庭，见说犹胜遗教经。净几明窗评响榻，十年前事鹿蕉醒。
偶摹唐寅梅花仕女戏题以句
作者：弘历
朝代：清
体裁：七言绝句

蹁跹彼美咏西方，新样唐宫闹扫妆。环佩风清明月下，不因梅朵也生香。
偶摹燕肃秋山晚霭图因题
作者：弘历
朝代：清
体裁：七言律诗

古树参天列几株，深笼萧寺翠模糊。爱听猿啸来三峡，肯放渔舟出五湖。羁马玩鹅傲颠米，清风明月友髯苏。逢人若问终归处，指点青山半有无。
偶模右军袁生帖因成短句二首·其一
作者：弘历
朝代：清
体裁：七言绝句

得晤东吴誓墓贤，天倪㬅衍足穷年。传来一线书中圣，逭过八人灶下烟。
偶模右军袁生帖因成短句二首·其二
作者：弘历
朝代：清
体裁：七言绝句

三行二十五隋珠，散木轮囷寿以孤。却胜兰亭将乐毅，衣冠优孟恣填摹。
偶模洛神赋因题
作者：弘历
朝代：清
体裁：七言绝句

月斧曾闻八斗雄，选言翩亦若惊鸿。陈王不负真才子，只在寻常伦理中。
偶见
作者：弘历
朝代：清
体裁：古风

肩舆问景傍山行，偶见羍麑树根委。试寻其母那见踪，应畏人多避林里。弱毛淋渗尚带湿，脆支竛竮未能徙。终日无乳将饿毙，设遇野狐且齧死。命人遥立护视之，待其母来领去耳。其或牝鹿忘相寻，抱去乳育亦诚美。才过半时视者报，牝鹿出林旋顾子。舐之哺之腓字之，须臾能行随去矣。吁嗟兽尚有天伦，俨若人害弗知是。于物不忍有若斯，况敢酷吏听用彼，时临大暑思及此。
偶观张说李泌赋方圆动静因以五经义旨演绎成辞 其一 易
作者：弘历
朝代：清
体裁：四言诗

方若大地，圆若高天。动若坤辟，静若乾专。
偶观张说李泌赋方圆动静因以五经义旨演绎成辞 其三 诗
作者：弘历
朝代：清
体裁：四言诗

方若国风，圆若雅颂。动若物感，静若古讽。
偶观张说李泌赋方圆动静因以五经义旨演绎成辞 其二 书
作者：弘历
朝代：清
体裁：四言诗

方若汤武，圆若尧舜。动若于变，静若哲浚。
偶观张说李泌赋方圆动静因以五经义旨演绎成辞 其五 春秋
作者：弘历
朝代：清
体裁：四言诗

方若抑霸，圆若尊王。动若无违，静若有常。
偶观张说李泌赋方圆动静因以五经义旨演绎成辞 其四 礼记
作者：弘历
朝代：清
体裁：四言诗

方若礼立，圆若乐随。动若安民，静若俨思。
偶读
作者：弘历
朝代：清
体裁：古风

偶读蒙庄第二篇，知通适得固精义。其不达者劳神明，因取狙公以为譬。此语其然岂其然，吾谓漆园未深思。格物可以验诸人，固有同归而一致。常平创之耿寿昌，出陈易新永不匮。秋借春偿即朝三，春借秋偿即朝四。众狙喜怒谓为愚，何不人情一揣试。
偶读杜子美存殁口号因题
作者：弘历
朝代：清
体裁：七言绝句

郑虔毕曜吞声久，曹霸席谦有所思。岂识剑川杜子美，只今惟剩两行诗。
偶读杜甫游何将军山林诗因题
作者：弘历
朝代：清
体裁：七言绝句

从来治道戒恬嬉，百尔殊途职各司。稚子总能文尚可，将军不好武非宜。
偶读白居易赠尹公亮诗因用其韵
作者：弘历
朝代：清
体裁：七言绝句

抹月吟风乐有馀，反招隐操著康琚。若云干谒资斯道，言志先乖虞帝书。
偶读韩休传书事
作者：弘历
朝代：清
体裁：七言绝句

忘萧尚祗情之薄，荐李真为乱所从。天下肥甘一人瘦，相需谊实负元宗。
偶阅今岁诗稿率题
作者：弘历
朝代：清
体裁：七言律诗

今年未度半年期，慰望凡三屡阅之。祈岁要哉他岂虑，劭农性也那能移。歉丰未定三秋宝，欣戚凭裁数首诗。刻下甘膏亟相待，知何时是放怀时。
偶阅左传宋楚泓之战事因题
作者：弘历
朝代：清
体裁：七言绝句

阻隘鼓儳虽失正，徇名昧义讵非痴。经书明鉴传千古，识务通权用者谁。
偶阅张说集有咏方圆动静示李泌诗口占
作者：弘历
朝代：清
体裁：四言诗

方如大地，圆如昊天。动如坤辟，静如乾专。
偶阅旧诗本叠癸卯回思诗韵
作者：弘历
朝代：清
体裁：七言律诗

周纪时遥诗阅偶，三馀冬短暇犹多。七惟剩一别奚往，笔欲抚笺砚懒磨。今古禅传历可数，较量唐宋谓胜他。幸叨宏贶符初愿，自问心应感若何。
偶题
作者：弘历
朝代：清
体裁：七言绝句

不避仇还不避亲，得教叔向慕斯人。若无祁大夫之志，未可轻言德行淳。
偶题
作者：弘历
朝代：清
体裁：古风

孔子恶佞者，子鱼以佞传。使之治宗庙，卫祀赖以延。祝史贵正辞，鮀也何有焉。才取适其用，德难期其全。论人可知世，如矢爱昔贤。
偶题
作者：弘历
朝代：清
体裁：七言绝句

山行数息树边身，不为已劳为众人。设使浪仙独临此，蓦前宁复肯逡巡。
偶题
作者：弘历
朝代：清
体裁：七言绝句

廷标画与张照字，见即付之装裱珍。试问其长在何处，精神贯久视如新。
偶题
作者：弘历
朝代：清
体裁：七言绝句

或坐轻舆或策马，行宫到早祗閒居。却思经略滇南去，日日疾驰二百馀。
偶题
作者：弘历
朝代：清
体裁：六言诗

残冬间懒吟篇，春来兴发言泉。佛法不虞烂却，诗裁想亦云然。
偶题
作者：弘历
朝代：清
体裁：七言绝句

漫道非翁信已翁，目犹明幸耳犹聪。便期百岁以为度，四分之三度梦中。
偶题
作者：弘历
朝代：清
体裁：七言绝句

苏李真称神理超，曹刘未觉古风遥。三唐已自相沿下，何用流波说四朝。
偶题二首·其一
作者：弘历
朝代：清
体裁：七言绝句

海河滨馆小徘徊，三宿而行此费哉。依旧红梨前岁朵，一枝芳入蜃窗来。
偶题二首·其二
作者：弘历
朝代：清
体裁：七言绝句

每看云作便风随，风息云浓雨亦迟。虽是笙歌称祝庆，不能欢赏祇赍咨。
偶题味閒斋·其一
作者：弘历
朝代：清
体裁：七言绝句

前临溪水后依山，朗润清华足味閒。每到未能坐逾刻，却因无逸忆其间。
偶题味閒斋·其二
作者：弘历
朝代：清
体裁：七言绝句

密云过雨又生山，今日心才得稍閒。翻虑即因成怠胜，操存祗在莫知间。
偶题池上居
作者：弘历
朝代：清
体裁：七言律诗

忧霖半夏太无聊，皎日凉风霁接朝。始觉秋光略可悦，恰看愁雾与全消。砌虫鼓胁鸣方响，埭竹抬头意亦超。四壁多粘望雨句，此情秦越异遥遥。
偶题澄怀堂
作者：弘历
朝代：清
体裁：七言绝句

澄怀实不易由言，若个能蠲万虑烦。设使予心概排遣，赖谁嘉惠此元元。
偶题静益书屋
作者：弘历
朝代：清
体裁：七言绝句

春仲文华逮典学，羲经易简预研摩。静专静翕乾坤撰，吾亦于斯受益多。
僧巨然层岩丛树图
作者：弘历
朝代：清
体裁：七言绝句

迥岩叠树蔚层层，神与为游韵与胜。何事香光生别议，出蓝偏许仲圭能。
僧巨然雪图
作者：弘历
朝代：清
体裁：古风

画雪难画寒，留白谁不晓。高张三伏间，肌粟生多少。缬枝饶冷英，绕树断归鸟。迷目尚皑皑，澄怀自了了。朔景故凄其，而胡灞陵道。
僧怀素自叙真迹卷·其一
作者：弘历
朝代：清
体裁：七言绝句

自叙曾闻世有三，丹阳里巷艳丛谈。张颠元奘多倾服，草圣禅机青出蓝。
僧怀素自叙真迹卷·其二
作者：弘历
朝代：清
体裁：七言绝句

云中龙爪不模糊，妙法曾经悟担夫。豪宕精神枯淡志，恍看李氏醉僧图。
僧机图峰
作者：弘历
朝代：清
体裁：七言绝句

僧机彷佛嵌空云，崒嵂玲珑信莫群。设使飞移文翰地，度星挂月号纷纷。
僧机图峰名也下有夷齐松今自燬于火
作者：弘历
朝代：清
体裁：七言绝句

夷齐我向名松树，重到松烧灰熄飞。名象菀枯归一幻，个僧真善示禅机。
元人仿米氏云山
作者：弘历
朝代：清
体裁：六言诗

七泽山围碧水，三湘云重苍天。何必重寻姓氏，直称海岳家传。
元人扑枣图
作者：弘历
朝代：清
体裁：七言绝句

秋园岐嶷众童嬉，八月豳风剥枣时。装潢虽经失名姓，精神知是汉臣为。
元人雪江渔艇
作者：弘历
朝代：清
体裁：古风

天寒鱼不饵，雪江集网师。别有垂竿者，或谓是翁痴。翁云取适耳，宁为釜鬵资。
元人鸠雀图
作者：弘历
朝代：清
体裁：五言绝句

瓦雀栖花树，锦鸠傍水石。托体虽不同，意各适其适。
元制诰之宝歌
作者：弘历
朝代：清
体裁：古风

理藩院摺具奏闻，鄂尔多斯呈辞申。东鲁卜瞻磋其人，爵列贝勒五等抡。所属敦珠克旗军，牧羊哈达图山垠。风沙中见金色焜，掘得一章剔苔痕。谛观不识何所云，似非寻常印则真。贵物弗敢私留存，敬报典属献九阍。开匣发囊摩视频，制诰之宝小篆匀。用钤敕谕颁丝纶，范金五成拥瑞云。升龙蜿蜒之而鳞，上结宝燄敷玢璘。更镌天竺平头文，咨于章嘉译语陈。三宝呵护吉祥臻，审知此器贻大元。尔时敬佛黄教尊，威震外域平中原。国师八思巴超群，授戒于内外诸臣。卓哉希宪独不遵，无何天魔踵事新。人事日坏神弗欣，皇觉寺僧刘季伦。创业抚安天下民，仓皇出塞重器沦。阅世自出龙堆墩，藩臣表进嘉忠纯。卫拉铁章那足论，其制大小诚迥分。联类比事镜戒谆，殷鉴在夏周在殷。
元唐棣疏林策蹇图
作者：弘历
朝代：清
体裁：古风

石泉咽危滩，轻烟散林表。新丰酒难沽，寂寂空山晓。风吹垫角巾，斜月犹皎皛。飒然风月怀，岂慕长安道。试问灞桥人，新诗得多少。
元夕灯词·其一
作者：弘历
朝代：清
体裁：七言绝句

鱼鳞傍晚净天边，麝魄腾辉入夕妍。放光明里最明夜，十三度中初度圆。
元夕灯词·其七
作者：弘历
朝代：清
体裁：七言绝句

九华双炬照长楼，楼上仙人来往游。今岁看灯有新使，孜孜益凛固金瓯。
元夕灯词·其三
作者：弘历
朝代：清
体裁：七言绝句

一线烟光百道随，踏歌声里影灯奇。排当总要呈新巧，长此安穷语可思。
元夕灯词·其二
作者：弘历
朝代：清
体裁：七言绝句

年年嘉夜奉慈欢，御苑春宵了不寒。宝阁便成无量寿，琉璃界道瑞莲端。
元夕灯词·其五
作者：弘历
朝代：清
体裁：七言绝句

灯舞旋成苍颉字，炬辉真演法王轮。如来住本光明藏，那识人间今古春。
元夕灯词·其八
作者：弘历
朝代：清
体裁：七言绝句

人人都喜此宵晴，月放光华灯放明。我独心殷盈尺雪，东郊将逮举新耕。
元夕灯词·其六
作者：弘历
朝代：清
体裁：七言绝句

金凫银雁时飞集，绮阁珠楼乍有无。花裁吴绫缀千树，女夷神术问能乎。
元夕灯词·其四
作者：弘历
朝代：清
体裁：七言绝句

幸际熙春宜共乐，也思敦俗务无为。奉时中有权衡理，一节犹难念在兹。
元夕烟火即景灯词·其一
作者：弘历
朝代：清
体裁：七言绝句

佳丽孟春三五夕，熙和百代帝王州。试看天上团圞月，应笑诗中华萼楼。
元夕烟火即景灯词·其三
作者：弘历
朝代：清
体裁：七言绝句

缤纷綵服绕祥祎，令节称觞画烛围。传说中元王母降，集灵较此逊光辉。
元夕烟火即景灯词·其二
作者：弘历
朝代：清
体裁：七言绝句

良宵严禁弛金吾，火树银花共众娱。兴电岂须来列缺，寻橦端不让都卢。
元夕烟火即景灯词·其五
作者：弘历
朝代：清
体裁：七言绝句

青女紫姑占岁事，宜男袪鬼卜祥徵。皇州春色从来好，谁念贫家一盏灯。
元夕烟火即景灯词·其六
作者：弘历
朝代：清
体裁：七言绝句

星毬解冻液池边，宝炬催春灵囿前。一例吟笺成七字，流阴弹指霎经年。
元夕烟火即景灯词·其四
作者：弘历
朝代：清
体裁：七言绝句

裁罗拨蕊斗春妍，爆响灯辉丙夜连。燄转法轮无尽藏，光音天上契初禅。
元宵乾清宫家宴即事成什
作者：弘历
朝代：清
体裁：七言律诗

元宵庆每御园行，紫禁逢因近启程。嘉夜宝灯辉万寿，丹墀华柱迥双撑。月圆仍是圆几望，殷鉴益亲鉴在明。浩穰皇都盛歌舞，宫中乐亦共舆情。
元宵前夕
作者：弘历
朝代：清
体裁：七言律诗

玉轮将满玉霄清，灯事先看灯夕迎。百道鱼龙朝绛阙，双骞鸾凤下银瀛。苑中自足烟花景，墙外还听鼓吹声。也识还淳在敦俭，同民乐可验民情。
元宵喜晴
作者：弘历
朝代：清
体裁：五言排律

元夕琼瑶足，三春膏泽多。鱼龙纷陆海，宫阙罩曼陀。琪树悬金朵，丹葩绽玉柯。平添灯信景，预卜麦秋和。闪铄摇冰蕊，轻盈斗火蛾。姮娥不让节，半夜擘云窝。
元宵煮浮圆子
作者：弘历
朝代：清
体裁：五言律诗

美擅团圞节，名传灯月筵。清风同说饼，嘉夜煮浮圆。月桂三春馥，星珠五纬连。大官传故事，聊尔听应然。
元宵联句
作者：弘历
朝代：清
体裁：五言排律

筵开三五夕，品荐半升铛。馔玉神仙从，煎沉罗绮迎。验丰同粔籹，侑食奏丝笙。薝葡香分艳，团圞月并盈。琅霜和石髓，揭露泻金茎。牢九称惟旧，筲三簸用精。圆融如意粒，甜滑自然粳。体借蟾蜍魄，奇传沆瀣英。常留春日意，恰称令宵名。的的星丸皎，离离翠釜晶。流匙肤软美，可口气和平。上米糅纤粉，佳瓤裹碎琼。鲛人珠是泪，贾客綵为棚。果腹三彭袪，充庖六饭轻。砻成平壤贡，湘出大官擎。洁匪同寒具，甘还比脆饧。泥金嗤北里，举箸念西成。炬影千莲射，泉飞万琲琤。藻思抽乙乙，银漏任丁丁。失去骊龙睡，欢来绿蚁倾。恩波同溟渤，学海叶韶韺。白粲耆农饱，黄绵稚子绷。迎年贻戚䣊，献岁祝宗祊。五纬珠相贯，三花蕊不争。汤浮元玉子，碗作广羊枰。羿引弓方满，嫣游弹猝抨。颗匀堆礧砢，圜转互摚掁。道古传荆楚，而今满市城。风团谢家絮，霜点洞庭橙。一气双丸转，元宵百福并。周诗空炫绮，楚会漫传缨。沸水彭亨泛，顷筐错落盛。嘉生真帝食，野具胜侯鲭。肖物天章丽，摛华睿藻萦。品题诚忝冒，刻画意纵横。珥笔恩光渥，传柑喜起赓。放馋颐尽朵，怯败眼谁瞠。羽士丹程炼，天厨宝粟赢。盐梅无可著，葵藿尽馀生。滥与垆煨芋，还同野食苹。莫便茹去乙，有馁暗呼庚。灯映双撑鹿，花开四照楹。钧天听法曲，率土祝觓觥。欢喜园中果，琉璃钵里珵。何须誇异味，乍可解馀酲。煮石摩诃似，抛毬设利呈。万株倾栲栳，千月在瓯罂。咏比题糕窘，吞殊说饼伧。刓方谢人巧，尚白息天黥。是物高声价，芳时荷宠荣。细敲联鼎句，行看斗鸡坪。应节宜嘉夜，养贤比大烹。韵应齐酪粥，味不杂螺蛏。底事诗情畅，先春散六霙。
元旦
作者：弘历
朝代：清
体裁：七言律诗

曈昽祥旭肇开晨，便觉韶华应律新。仙木骈罗屏镂宝，瑞霙稠叠阁翔银。□㢝万户同民乐，玉帛千方与物春。保泰持盈心倍切，钦哉自勖勖臣邻。
元旦乾清宫宴诸王即席得句
作者：弘历
朝代：清
体裁：五言律诗

元日乾清宴，本支百世亲。丰年占首岁，和气霭韶辰。柏叶浮醽醁，椒花焕柍桭。银笺将玉管，次第荅光春。
元旦乾清宫家晏宗藩即席得句
作者：弘历
朝代：清
体裁：五言律诗

琯运元辰启，环循绮甲临。本年干值午，火尅兆惟金。敢以端凝久，而忘敬畏心。宗藩式嘉会，绵瓞万年深。
元旦宴诸王六韵
作者：弘历
朝代：清
体裁：五言排律

天下人增岁，寰中物报春。簋樽酬上日，礼乐本彝伦。大典疏情谊，内朝展燕亲。青阳欣序启，茀禄迓天申。映座椒花丽，盈庭鹭羽振。和平歌敛福，敷锡万方民。
元旦寿皇殿瞻礼纪事
作者：弘历
朝代：清
体裁：七言律诗

天命天聪及顺治，三朝胥有御容真。尊藏祇是体仁久，移奉爰于衍庆新。昭穆次惟依太室，日星表合叩元辰。长言敬此示奕叶，瞻拜心应绳继谆。
元旦慈宁宫行礼毕御殿受贺
作者：弘历
朝代：清
体裁：七言律诗

奉朔西瀛及北壖，共知元日早春前。慈宁进贺千官率，皇极来庭九译连。丹陛乐鸣叶韶律，御炉香霭引祥烟。发生功信东皇普，亿万人增亿万年。
元旦日雪
作者：弘历
朝代：清
体裁：七言排律

除夕颙看刚霰集，三更肃拜落霙微。质明侵晓才绥布，历午达申遂畅霏。望过三冬泽犹靳，欣逢元旦福如几。方圭圆璧随形相，竖洒横排势霍挥。四字适增曹植颂，千官都点谢庄衣。庆因首祚叨天贶，冀更鸿禧遍帝畿。应节果然为六出，临池馀事逮三希。自惟何以克当此，屡省钦哉慎所依。
元旦试笔
作者：弘历
朝代：清
体裁：古风

丙午而逢朔丙午，元辰弗集女元辰。虽云日至致千岁，实凛天心警一身。规避忍为辞政事，支持尚觉有精神。当之以已祈乾祐，犹日孜孜待满旬。太和朝贺例须停，交儆同钦勖在庭。讵肯诿之为气数，无非教也慎声形。六街喜爆原无禁，万户屠苏自可听。漏报正中群仰照，寸心馀惕未遑宁。
元旦试笔
作者：弘历
朝代：清
体裁：古风

东皇布气报初青，品物都教鬯色形。渊献讵惟嘉献可，屠维更以切维宁。有虞旧典犹应待，西汉新仪已再停。朱笔綵笺依例试，耽吟结习得权听。旋转璿玑信有神，奉天勤政又从新。开科芃朴惠多士，截漕官粮富万民。百姓足斯君亦足，三阳春与物皆春，仍罢朝正来雁臣。
元旦试笔
作者：弘历
朝代：清
体裁：古风

倦勤犹待丙辰年，敢懈而今未歇肩。亹始慎终励不息，若旸时雨祝无愆。农祥庆幸逢三白，武绩何期赋十全。泰保盈持祈昊贶，永铭斯志寸衷虔。忆自幼龄知读书，匆匆今至八旬馀。德修行践曾何有，内圣外王总忸如。与物春台共条鬯，抚时六幕愿和舒。古云适百半九十，惜分寸阴正慎予。
元旦试笔
作者：弘历
朝代：清
体裁：古风

启旦初阳升晓曦，萱宫贺节式威仪。仰瞻康健膺天佑，俯恤趋跄荷圣慈。福始开元庆有永，寿增肇祚算无涯。将因春暖皇畿近，掖辇从民愿祝釐。贞元运转玉衡参，景祚维新万物覃。切已对时慎宵旰，勤民要务祝田蚕。俶辰定气以廿四，正月为乾之九三。设曰玩辞在观象，诚因励志敢虚谈。
元旦试笔
作者：弘历
朝代：清
体裁：古风

寅月寅朝时正寅，条风东北吉占春。慈宁贺节千官率，元会临朝万国轃。奉以三无畏夙夜，敛时五福钖臣民。漕糈普逭思藏富，分省始从今岁轮。玉胜珠幡扶绮檐，罘罳晓日煜光暹。三阳律始资条达，万姓心殷引养恬。岁美人和滋慄慄，地容山止牧谦谦。例应有句倡诸作，江砚宣毫即景拈。
元旦试笔
作者：弘历
朝代：清
体裁：七言律诗

寰瀛启祚庆元正，试笔先吟万事亨。新岁符桃占稔岁，祥声爆竹发春声。幸逢累洽重熙世，益励敬天勤政情。乘气行时应倍胜，江南韶令早相迎。
元旦试笔
作者：弘历
朝代：清
体裁：古风

忆昔中元甲子临，岁朝试笔肇词吟。自兹和墨遂成例，却此铺笺乃不禁。欲罢未能聊摘句，由今视昨每关心。拟摛吉语无多兴，祗有祈年意倍钦。依然仙木正衙悬，庆为苍生迓福骈。春雨秋晹望悠矣，耕田凿井愿安然。丙辰贺节乐惟彻，戊戌朝正仪并蠲。礼贵以时起以义，用宣予意什兹篇。
元旦试笔
作者：弘历
朝代：清
体裁：古风

璿玑顺斗转鸿钧，一气群雍万象新。岁值屠维赤奋若，乐调太蔟九参寅。宵衣旰食从头起，图易思艰切已频。四德乾元大资始，体仁宁望物怀仁。岁首先殷祈岁情，土牛愿叶利农耕。恒钦天视自民视，静听宫声是吉声。竹爆响连蛰雷发，松㿽烟结瑞云卿。太和元会恭南面，丹雘维新旭彩明。
元旦试笔
作者：弘历
朝代：清
体裁：古风

苍龙金虎运璿杓，綵笔花笺又颂椒。首祚元阳新岁旦，重熙累洽大清朝。纪年恰是卅五始，数日还欣廿四饶。诘晓炷香拜天地，虔衷惟祝雨旸调。上章引达泰符臻，农谚登秋卯值辰。仙木骈罗朱户灿，春幡旖旎綵屏新。倏过五十临六十，益励心寅抚岁寅。履庆延洪俞众吁，行将翟辂奉时巡。
元旦试笔
作者：弘历
朝代：清
体裁：古风

螾动青阳天地交，甄陶舒叠运元苞。岁登九九黄钟数，心励乾乾君子爻。小往大来廑政要，泾清渭浊晰材淆。佐予治者惟百尔，吁俊颙希庆拔茅。开笔喜重书亥字，在玑近五见辰编。难乎末路敢懈志，况此临渊未歇肩。来贺万方过昨岁，更勤一已始新年。时和世泰叨天惠，盛满之居增惕然。
元旦试笔
作者：弘历
朝代：清
体裁：古风

贺祚御正行次第，礼虽多觉体安舒。六旬得岁又开五，四十践基益励初。物阜民恬恒愿彼，宵衣旰食敢疏予。未知始望能符否，屈指廿年犹待诸。重华书室坐逾时，开笔元辰例在兹。资始心经述祖典，藉因佛力祝慈釐。祇缘历久惕持久，未至无为勖有为。几展花笺掞初句，寻思那可易言诗。
元旦试笔
作者：弘历
朝代：清
体裁：古风

辛岁才过朔值辛，悉新协洽庆生寅。晴量雨较从头起，旰食宵衣一意谆。已力敢辞曰耄耋，天恩惟赖有精神。四年归政期为近，希得高閒作上人。东皇生意发初青，万物群雍表色形。前括周诗三十鼓，今摩历代十三经。曰时曰会敬惟奉，一息一消体弗停。不得已师靖廓喀，速来捷报吁苍灵。
元旦试笔
作者：弘历
朝代：清
体裁：古风

达曙声声爆竹喧，皇都景物庆滋繁。持盈保泰从头起，课雨量晴切已论。昔日谩教思老伴，开年且喜得元孙。如蒙昊眷辰重值，快睹吾儿初改元。古稀天子承天佑，卌九年临万国朝。肃肃予心惟主敬，熙熙物意总含韶。孟春朔旦肇颛顼，元载四千仰帝尧。岁甲朔辰后三日，丁宁民事始今朝。
元旦试笔
作者：弘历
朝代：清
体裁：古风

逢申共识应连酉，得酒还欣于乞浆。运斗旋杓环紫极，卿云旭日丽青阳。训民符节观新物，传道陈风诵四方。更值迩来频报捷，速希蒇绩吁天庆。岁辨坤方得朋吉，月占乾卦九三临。楼阴雪色铺瑞色，市上人音听喜音。亹亹心存无暇逸，昌昌福迓有壬林。廿年勤政方归政，不负初心勉自今。
元旦试笔·其一
作者：弘历
朝代：清
体裁：七言律诗

两岁太和罢贺正，事过礼合照常行。支当首纪欣逢子，干协大横恰值庚。负扆心殷维保泰，垂衣日久慎持盈。及其老也戒之得，钻仰尧章益屏营。
元旦试笔·其一
作者：弘历
朝代：清
体裁：七言律诗

仙蓂十二度敷荣，今岁初开叶一茎。甲在震方宣木纪，申居坤位兆西成。阳官入律欣舒叠，星德维时逮喜赢。江砚松笺重试笔，千祥万福萃元正。
元旦试笔·其一
作者：弘历
朝代：清
体裁：七言律诗

元正辛日叶辛年，万象维新嘉祉绵。莅政久思逾久敬，任官难识所难贤。敢称合壁联珠庆，虞启游麟仪凤骈。曰卜慈釐则深幸，崇禧默叩致心虔。
元旦试笔·其一
作者：弘历
朝代：清
体裁：七言律诗

元辰试笔例成诗，秉烛抚笺藻句摛。心喜腊逾春肇日，思艰丝贵米昂时。由今视昔曾何济，救弊补偏惟勉为。汉武云云汲黯戆，非予事祇忸增怩。
元旦试笔·其一
作者：弘历
朝代：清
体裁：七言律诗

农谚申过酉入礽，乞浆得酒祝休徵。论旬负扆七将八，数世弄孙玄继曾。慢惜岁增为岁减，且欣年减是年增。处尊莅久滋深畏，消息理昭切业兢。
元旦试笔·其一
作者：弘历
朝代：清
体裁：七言律诗

初泽棼煴初律宣，玉杓挠挑又周旋。慈宁肇祚开八帙，泰岱洪釐祝万年。肃率晨参趋凤阙，将扶春跸启龙旃。敷天大庆今朝始，更愿如斯几度连。
元旦试笔·其一
作者：弘历
朝代：清
体裁：七言律诗

去岁元辰因值斋，朝仪移后五朝排。敬天较向贺正异，恭已从兹拟例皆。礼备太和万邦会，乐含泰蔟八音谐。垂衣黼扆遑云久，谦受满招益惕怀。
元旦试笔·其一
作者：弘历
朝代：清
体裁：七言律诗

古云七十岁悬车，岁过悬车有二予。奢望乾隆满周甲，即当宁寿就閒居。十三年月彼犹远，宵旰勤劳兹敢疏。俶祉昌昌迓元旦，綵笺试笔遂成书。
元旦试笔·其一
作者：弘历
朝代：清
体裁：七言律诗

咸池浴影曙光铺，元会共球万国趋。恭已求宁抚六合，单心图易奉三无。金猊馥郁祥烟袅，仙木骈罗瑞色扶。恰值贵山来侍子，便教九�式鸿胪。
元旦试笔·其一
作者：弘历
朝代：清
体裁：七言律诗

喜声瑞气遍皇州，春旭先辉北阙楼。交泰三阳肇羲象，敛时五福协箕畴。诏书宽大衔金凤，岁德耕耘利土牛。日励自心强不息，敬天勤政又从头。
元旦试笔·其一
作者：弘历
朝代：清
体裁：七言律诗

太和元会万方趋，五十三年教敬敷。戒在得乎老已至，思其艰也易为图。却非求治成欲速，惟是慎终始弗渝。天子古稀敢称倦，孜孜犹日勖勤吾。
元旦试笔·其一
作者：弘历
朝代：清
体裁：七言律诗

子逾丑逮月维寅，天地人三统会均。自是贞元循不息，共欣呕咐被无垠。雨旸祈岁调鸿籥，坱圠含和沐大钧。垂拱七旬又开帙，慎终如始惕心频。
元旦试笔·其一
作者：弘历
朝代：清
体裁：七言律诗

慈宁曙色霭昕昕，贺祚躬携百辟群。母望九年子望七，今稀遇事古稀闻。椒花自献祥图颂，鼎篆旋成寿字文。屈指元正经四度，重循庆典倍虔欣。
元旦试笔·其一
作者：弘历
朝代：清
体裁：七言律诗

数越康熙又一年，恩纶皇祖夙曾宣。八旬有七望九近，愧志为荣益敬虔。久道化成亦何有，其盈则昃莫殊然。以斯慄慄难舒意，敢曰高閒娱老便。
元旦试笔·其一
作者：弘历
朝代：清
体裁：七言律诗

昒昕曙色晃晨光，玉帛太和朝万方。累洽重熙百年久，思艰图易一心长。满旬冀授吾嫡子，其继应称太上皇。能否如斯岂敢必，颙乎企矣吁穹苍。
元旦试笔·其一
作者：弘历
朝代：清
体裁：七言律诗

昕然旭彩耀晨光，献岁慈宁长发祥。怀任干逢支振美，苍精序入节青阳。久虞生懈敕宵旰，食以为天课雨旸。椒爵辛盘同日介，萱阶眉寿祝无疆。
元旦试笔·其一
作者：弘历
朝代：清
体裁：七言律诗

普淖群雍启泰阳，棼㬈曙色是春光。月壬訢合岁壬建，七始闿披华始昌。法祖敬天心不息，爱民勤政念方长。中牟冬仲工才蒇，可遍淤田茁麦芒。
元旦试笔·其一
作者：弘历
朝代：清
体裁：七言律诗

月寅又复日寅同，引达骈臻淑气融。有象韶光临薄海，无疆寿算益徽宫。一心穆穆思民事，万物昌昌答化工。献岁慈宁开凤扇，东华初旭正曈昽。
元旦试笔·其一
作者：弘历
朝代：清
体裁：七言律诗

槫木初辉少海红，敷天春色遍寰中。挠支振美资三始，王路由庚达大蒙。银箭漏声迟细细，墨壶香气暖融融。綵笺试笔今年幸，耆定伊西早勒功。
元旦试笔·其一
作者：弘历
朝代：清
体裁：七言律诗

爆竹声中曙色昭，敷天万物迓初韶。绪风端日均依律，綵笔花笺又颂椒。煦妪阶蓂一叶展，铿锵陛乐八音调。祈年勤政心无间，思日孜孜肇岁朝。
元旦试笔·其一
作者：弘历
朝代：清
体裁：七言律诗

祥启屠维冒茅骈，青阳一律遍三千。岁开天纪欣迎祚，月建王正励体乾。磬管韶英宣太蔟，衣冠鸳鹭厕于阗。诸军昨报平安信，实沐恩禧意倍虔。
元旦试笔·其一
作者：弘历
朝代：清
体裁：七言律诗

穆愉一气转鸿钧，十二龙楼春色新。戊岁戊辰爰稼穑，寅年寅月福臣民。世和益切因心敬，阳泽还思与物均。晓辟铜龙先进贺，慈宁纯嘏自天申。
元旦试笔·其一
作者：弘历
朝代：清
体裁：七言律诗

粤宛回春肇岁初，春台物象总訚如。帝车运斡临陈揆，天马频繁来执徐。皇极会归遵道路，太和詄荡集簪裾。亲贤勤政斯今始，敢曰休宁或怠予。
元旦试笔·其一
作者：弘历
朝代：清
体裁：七言律诗

纪元明炳四周开，慈寿鸿禧正大来。爰稼穑欣逢土盛，运璿玑又庆春回。吹筒底藉昆西竹，移琯浑符河内灰。吉语岁朝倡众作，华笺綵笔试新裁。
元旦试笔·其一
作者：弘历
朝代：清
体裁：七言律诗

苍龙抱斗紫宸边，金鸟腾晖玉阙前。鳷鹊和凝馀腊雪，罘罳春满飏晴烟。皞熙何日还三代，礼乐今时届百年。保泰持盈心曷极，圆穹对越永乾乾。
元旦试笔·其一
作者：弘历
朝代：清
体裁：七言律诗

长律元朝率咏三，三元应律迓禧覃。始终将逮成增惧，政治敢云久所谙。昨岁贺正罢馀惕，新春言吉兆欣探。瓯窭亦识持者狭，绥屡频求不自惭。
元旦试笔·其一
作者：弘历
朝代：清
体裁：七言律诗

顺斗鸿龙又毂旋，苍灵新祉锡敷天。丕基敬继五朝业，大宝钦登三十年。益慎盈持将泰保，敢疏夕惕与朝乾。乞浆得酒惟农谚，酉熟申坚愿稔连。
元旦试笔·其二
作者：弘历
朝代：清
体裁：七言律诗

三白先春燠沐舒，凤楼瑞气晓扶舆。金泉应律闿龙户，玉陛朝正引象胥。赤县东西一尉候，黄图南北共车书。家饶室裕均希彼，保泰求安敢懈予。
元旦试笔·其二
作者：弘历
朝代：清
体裁：七言律诗

五旬五岁久临莅，书帙未离几暇曾。著论每求理所当，好诗弗以巧为能。君师有责奚称副，宵旰无遑益切兢。敛锡首春敷实惠，正供四逭万民徵。
元旦试笔·其二
作者：弘历
朝代：清
体裁：七言律诗

六律调和开凤纪，一元旋转运鸿钧。敬天勤政励初志，图易思艰恤小民。亿万人增亿万寿，泰平岁值泰平春。綵笺试笔宜何句，训著文言在体仁。
元旦试笔·其二
作者：弘历
朝代：清
体裁：七言律诗

六街响卜是宫音，金殿曈昽初旭临。衮衮来王稡鹣鲽，夔夔恭已会缨簪。考图原自幅员广，负扆不期岁月深。增一年多增一惧，始勤终怠敢萌心。
元旦试笔·其二
作者：弘历
朝代：清
体裁：七言律诗

又抚瑶笺试笔题，春风春物总昌兮。桃符著户万家晓，竹爆鸣街一夜齐。甫昨青阳更旧律，侵晨瑞雪布新褆。重楼西望慈宁近，叩节无从意自悽。
元旦试笔·其二
作者：弘历
朝代：清
体裁：七言律诗

四始开晨法太微，敕几方寸凛惟几。亮功凝绩理纪协，九宇万邦留熟祈。戒老已忘戒彼壮，用宽自胜用其威。历干以六逮乎丙，归政吾将泯是非。
元旦试笔·其二
作者：弘历
朝代：清
体裁：七言律诗

太和昕昱曙光披，百辟冠裳式礼仪。筹政箕风将毕雨，来王乌弋与黄支。重熙累洽诚斯日，保泰持盈亦此时。更有殷怀廑西北，春音愿并捷音随。
元旦试笔·其二
作者：弘历
朝代：清
体裁：七言律诗

寰宇增年髦与倪，休嘉砰隐迓鸿禔。万几虽曰历岁久，一敬益惟励日跻。敢譬垂衣若辰北，方廑筹笔在川西。佻正首祚陈初愿，二竖成禽愿莫稽。
元旦试笔·其二
作者：弘历
朝代：清
体裁：七言律诗

岁纪岁辰冒茅并，登秋冀卜十分赢。横章纵亥临木德，春蠢寅螾验物情。三百六旬一日始，七言八句两篇成。久安长治心斯企，耽逸忘勤志敢萌。
元旦试笔·其二
作者：弘历
朝代：清
体裁：七言律诗

康熙三载逮今岁，一百还饶廿五年。甲子重逢真是幸，青阳笃祜益增绵。功邻耆定赖天祐，寇剪萑苻靖海堧。始以七言终五字，遂成常例属吟笺。
元旦试笔·其二
作者：弘历
朝代：清
体裁：七言律诗

康熙元载在壬寅，六十一年重值新。不敢相同夙申愿，岂知可几庶禔身。七旬登寿凡六帝，五十纪年惟一人。汉武却非所景仰，宋家高孝更非伦。
元旦试笔·其二
作者：弘历
朝代：清
体裁：七言律诗

慈宁停贺周十载，层殿西瞻意不舒。过隙白驹真迅尔，如伤黎献每廑予。古稀天子元孙两，丁未乾隆吉旦初。欲去陈言犹戛戛，银笺试笔又成书。
元旦试笔·其二
作者：弘历
朝代：清
体裁：七言律诗

慈宁眉寿介屠苏，詄荡天门瑞霭扶。延美重庥垂万祀，敕几熙绩奉三无。已看蕃长同朝朔，伫俟渠魁又献俘。法祖敬天遵圣训，持盈保泰巩皇图。
元旦试笔·其二
作者：弘历
朝代：清
体裁：七言律诗

新年四日值初辛，斋在元朝致敬寅。己丙戊丁殊往岁，豆笾璧帛合躬亲。爰遵雍正明禋谕，那重慈宁庆礼申。审理酌情垂典则，邀庥奕叶福斯民。
元旦试笔·其二
作者：弘历
朝代：清
体裁：七言律诗

日干恰与月同居，任养新春万汇舒。大宝箴仍怀蕴古，西铭语亦忆横渠。邪平苗靖虽完彼，尽�多诛究愧予。此后惟祈永戢武，十赢一矣那重胥。
元旦试笔·其二
作者：弘历
朝代：清
体裁：七言律诗

晓瞻三素丽璇霄，元祚虔求玉烛调。喜爆声霆岩穴听，祥霙积地簸钟消。宫梅得气芳舒萼，苑柳迎春嫩摆条。万里伊犁喀什噶，面东胥贺紫宸朝。
元旦试笔·其二
作者：弘历
朝代：清
体裁：七言律诗

曙色闿披淑气宣，太和玉帛万方骈。宅中上继卅三氏，建极今开百廿年。最久升平轶唐汉，益深兢业凛冰渊。凛冰渊讵虚言可，要在勤民与敬天。
元旦试笔·其二
作者：弘历
朝代：清
体裁：七言律诗

棣通律应秭鳺嗥，春色先辉雉尾高。穆穆一心慎宵旰，昌昌百物绘钧陶。昄章并合东西尉，丰庾均蠲南北漕。勤政爱民该治理，万年家法寸衷操。
元旦试笔·其二
作者：弘历
朝代：清
体裁：七言律诗

爆竹千门达曙鸣，鞠陵初旭耀晨明。土爰稼穑资丰稔，木盛春阳肇发生。南北东西共文轨，京垓亿兆愿康平。金川耆定溯前已，伫叶贞符听凯声。
元旦试笔·其二
作者：弘历
朝代：清
体裁：七言律诗

瑞叶仙蓂初茁辰，根棋万物乐生寅。周书法古惟无逸，尧典放勋在睦亲。派衍千年四品秩，支繁十世一家伦。笙簧酒醴承筐继，大宴乾清待以旬。
元旦试笔·其二
作者：弘历
朝代：清
体裁：七言律诗

端门五雉启昭苏，拜舞彤墀百辟趋。玉琯调元钦昊縡，金瓯卜世永皇图。再巡南国频颁惠，伫俟西师早献俘。息事宁人繄本愿，久安长治敢忘谟。
元旦试笔·其二
作者：弘历
朝代：清
体裁：七言律诗

綵屏仙木瑞扶檐，喜兆民同兆岁添。邹衍风吹入春淑，赵衰日改退冬严。泰阶气应苍龙律，汉史云呈白鹤占。人事天时覃已盛，德言虔巩励居谦。
元旦试笔·其二
作者：弘历
朝代：清
体裁：七言律诗

舂容曙报午门钟，元会太和受大共。蒙业敢云值熙皞，执规惟益励虔恭。已知岁始春来信，怕说庚过辛继踪。一种对时心戚者，向年所望副无从。
元旦试笔·其二
作者：弘历
朝代：清
体裁：七言律诗

青阳一气八瀛覃，考验宁需邕与谭。协纪壬干符坎德，辨方午位配离南。便希菽粟如水火，敢懈惕乾玩九三。宿玉扶筐多瑞色，颙祈今岁美田蚕。
元旦试笔·其二
作者：弘历
朝代：清
体裁：七言律诗

青陆韶光际泰升，庥和积渐被黎蒸。敢誇玉帛陈王会，饶有忧勤与日增。宝鸭夕熏燃苑柏，华枌春胜剪宫绫。对时志切三才奠，抚序心殷六位乘。
元旦试笔·其二
作者：弘历
朝代：清
体裁：七言律诗

鞠陵羲御焕重光，凤纪干支均叶祥。愿共民情同协洽，更逢岁德合昭阳。幕调雨十兼风五，牒验蚕登与稻昌。晓辟永康趋进贺，思齐福寿祝无疆。
元旦试笔·其二
作者：弘历
朝代：清
体裁：七言律诗

鸿胪九�逮西瀛，晨贺丹墀瑞色明。啿啿群生值丰楙，蓲蓲阳德发孳萌。春归半月青旗展，雪积三冬碧瓦晶。敢恃天庥曰滋至，宥卮愈切凛持盈。
元旦试笔二首·其一
作者：弘历
朝代：清
体裁：七言律诗

虽云归政仍勤政，觉此二年过更多。纵得两苗尽�洗，犹然一蜀暂延俄。恩威并用不馀力，擒获首凶尚待他。虞陛舞干讵同彼，内民邪教可宽么。
元旦试笔二首·其二
作者：弘历
朝代：清
体裁：七言律诗

屡绥两载幸逢年，中外安和民晏然。养则有资教难说，子诚无过我多愆。居诸盈昃洵速矣，覆载照临实鉴焉。八十八龄望九二，西铭惟默会前贤。
元旦试笔用乙卯试笔韵·其一
作者：弘历
朝代：清
体裁：七言律诗

乙亥轮周逮乙卯，三章例用咏元辰。共成百以廿为什，不觉八开六至身。忆昨居诸犹惕息，即今尊养敢怡神。后兹岁月听而已，那复劳劳计几旬。
元旦试笔用乙卯试笔韵·其二
作者：弘历
朝代：清
体裁：七言律诗

嘉庆开元旧合停，子申虔吁率朝廷。鉴群意实出诚悃，问本愿微愧体形。自六旬仍数甲乙，遍诸省令改观听。回思践阼炷香叩，总觉衷心夔弗宁。
元正二日紫光阁赐蒙古王公及回部宴即席得句
作者：弘历
朝代：清
体裁：七言律诗

元正才过绮筵排，节赐先期为值斋。遂试冰嬉千队出，旋歌露湛八音谐。旧藩已似世臣荩，新部胥娴国礼佳。紫阁犹然战图绘，旌功益切奠遐怀。
元正太和殿朝会庸作歌·其一
作者：弘历
朝代：清
体裁：七言律诗

晨参昼会肃朝仪，正殿春融赤羽旗。考夏综周原旧典，戛球舞籥迓新禧。十年一举宁为数，万国来同倍切寅。吏治民生廑宵旰，问方讵止藉斯时。
元正太和殿朝会庸作歌·其二
作者：弘历
朝代：清
体裁：七言律诗

祥花瑞叶玉楼栖，庆恰占年景福禔。耆定不期徕默克，安和惟是洽群黎。漫陈汉殿鱼跳水，却听天方凤奏西。簪笔谁成元会赋，持盈应悉敬弥跻。
元正太和殿赐宴纪事二律·其一
作者：弘历
朝代：清
体裁：七言律诗

征缅官兵振旅旋，朱波怀畏靖蛮边。六旬大庆从群请，卅五君临励久虔。盛礼又周十年阅，通班嘉许百工联。底须给事陈祥桉，实政勤祛虚瑞传。
元正太和殿赐宴纪事二律·其一
作者：弘历
朝代：清
体裁：七言律诗

晨参午会庆元正，幸复浃旬一举行。四十肇臻八成十，午庚旋值戌临庚。帝蒙天眷为独厚，夕惕朝乾所戒盈。和共百工承锡羡，难斯罢也矫予情。
元正太和殿赐宴纪事二律·其二
作者：弘历
朝代：清
体裁：七言律诗

十五推年五十逢，钦膺天数惠偏钟。归诚适预正而贺，祝寿兼呈贡以重。玉爵屠苏百礼洽，金猊瑞霭万祥浓。抚时幸值承平会，泰九三思凛益恭。
元正太和殿赐宴纪事二律·其二
作者：弘历
朝代：清
体裁：七言律诗

晓晴傍午布浓阴，旋见祥花飘郁森。礼重晨参而昼会，庚居辰过又寅临。试看雁诣还鳞萃，讵在奉圭与献琛。较量农占诚大吉，垂衣南面倍生钦。
元正太和殿赐宴纪事二律用旋转韵体·其一
作者：弘历
朝代：清
体裁：七言律诗

十年一举又逢庚，元会应从旧典行。午始辰循绵国庆，寅过子值沐天荣。桃符换处宜春殿，柏酒擎来献寿觥。敷锡敛时崇实政，鸡竿爰命覃恩并。
元正太和殿赐宴纪事二律用旋转韵体·其二
作者：弘历
朝代：清
体裁：七言律诗

五位轮年十必遇，十成纪岁五常并。龙鳞旭朗青琐闼，雉尾春辉白兽觥。黼黻元黄胥贺祉，飞潜动植总含荣。行年七十知非合，揆度吾惟凛后庚。
元武湖即景杂咏·其一
作者：弘历
朝代：清
体裁：七言绝句

太平门外进兰舟，元武湖中撰胜游。欸乃渔歌出芦渚，冶怡花影漾沙洲。
元武湖即景杂咏·其三
作者：弘历
朝代：清
体裁：七言绝句

璿池昔亦号昆明，遗迹萧齐入品评。留得六朝风月在，鸥波依旧照人清。
元武湖即景杂咏·其二
作者：弘历
朝代：清
体裁：七言绝句

镜涵春水一篙深，白芷青蒲刺碧浔。却怪横峰碍兰棹，鸡笼晴翠落波心。
元灵宫瞻礼作
作者：弘历
朝代：清
体裁：七言律诗

将谓锡恩符夜雨，谁知吁泽谒朝晴。萧台钦建自曾祖，玉相虔祈此赤情。来往巡津竟虚度，旰宵思澍愧无诚。云容过午□霆盛，大霈庶几万物亨。
元班惟志宋端天一砚
作者：弘历
朝代：清
体裁：七言绝句

宗时端石元人用，镌识分明曰恕斋。逮此不知经几手，笑他万事与之皆。
元赵淇周伯琦相鹤图合壁
作者：弘历
朝代：清
体裁：七言律诗

赵氏为图周氏书，浮邱妙趣写无馀。性情虽赖一篇著，翔翥犹资几笔摅。云去笼存自殊矣，淇怀琦思可明诸。御园放弗翮翎剪，昔日题词此意如。
充和堂口号
作者：弘历
朝代：清
体裁：七言绝句

扬芬港复此经过，白芷青蒲甫刺波。幼挈老扶来觐者，喜其气色总充和。
先皇后亲蚕图成命弆藏蚕馆并志以诗
作者：弘历
朝代：清
体裁：七言律诗

农桑并重以身先，创举崇祠荐吉蠲。秋叶哀蝉惊一旦，春风浴茧罢三年。宛看盆手成新卷，益觉椎心忆旧弦。柘馆萧条液池上，分明过眼阅云烟。
先皇后大故顿成弥月光阴迅速永别之日长同欢之情断矣感而成诗以志沉痛
作者：弘历
朝代：清
体裁：七言律诗

素心二十二年存，属纩何须握手言。诗谶自尤临祖道，梦祥翻恨始添盆。锦衾角枕惟增怨，落叶哀蝉非所论。追忆袆衣陈画鹢，悲生痛定尚销魂。
先贤周惇颐后嗣持小像求祠名允其请并题以句
作者：弘历
朝代：清
体裁：五言律诗

锡麓祀先贤，孙支世守㫋。开程朱道学，继孔孟心传。水碧山青处，松蕤竹秀边。千秋光霁在，底复藉龙眠。
光明殿
作者：弘历
朝代：清
体裁：五言排律

今日三清境，前朝万寿基。彤闾卫虎豹，青殿罩罘罳。鹤立千年柏，云凝五色芝。瑶阶裁玉砌，宝像范金为。讵慕神仙术，惟祈旸雨时。来斋心惕若，顾諟奉无私。
光武帝祠
作者：弘历
朝代：清
体裁：七言律诗

蛙声紫色不堪论，浃髓高文累叶恩。千古中兴帝首出，秋风斜日庙仍存。手提三尺知兵要，身致太平究治源。望汉台今何处是，村民伏腊自羔豚。
免江南积欠二百七十万及浙江本年正供三十万两省在京臣工具摺谢恩诗以示之
作者：弘历
朝代：清
体裁：古风

御宇十六年，敬勤盟宥密。日久虞或懈，触事励无逸。祗此保赤怀，自信始终一。际和赖天庥，宜与民休息。正供三百万，概免施恩恤。念兹江浙地，财赋之所出。岂能无水旱，曾未靳赈恤。闾阎象如何，观民将启跸。正逢大庆岁，慈宁开六帙。两江积逋多，蠲除惟一律。浙省岁额完，足占民俗质。示嘉量宽徵，庶免追呼疾。百工佐予者，寰海筹宁谧。尔虽怀桑梓，予惟责名实。但期一德同，言谢均奚必。在易有至训，惠勿问元吉。
免河南夏邑等四县积欠�括其事成诗
作者：弘历
朝代：清
体裁：古风

巡省匪游观，民瘼咨处处。春月往南时，旧臣毕觐御。家屏实豫人，问以稼穑故。奏称数载涝，蠲赈皆未遇。是时彼方伯，迎銮正随路。同宣近前席，详告听莫误。州县或欺尔，尔莫欺黎庶。黎庶且勿欺，当前可回护。挈彼往细勘，改过要应速。罪汝亦岂难，而予更有虑。乡绅汝治下，听彼罪汝遽。此风颇有关，所以姑宽恕。隔月抚臣报，履亩亲相度。米贵则诚然，盖缘贩粜去。只可言借贷，未可言赈务。闻之为悚然，诚未解吾愫。特命赈一月，稍救沟壑赴。回銮至彭城，乃有道旁谚。谓鲜受实惠，至今困沮洳。因思可使由，圣语有精趣。加赈反告灾，毋乃希恩屡。复忖颇有人，一往其过怙。是亦不难辨，彭城多瘠苦。随来诸部员，其状尽亲睹。遴往四县察，与徐同异著。旬日观保回，备言民痛勮。与徐颇无二，而苦无恩布。吁嘻有是哉，是不宜再顾。方伯及方面，尔皆为民牧。我无靳惠心，而胡讳灾固。罢斥示重惩，更简贤才付。年来爱民意，宁有未尽喻。犹然殃我民，咄哉益知惧。
免甘省诸郡正供诗以纪事
作者：弘历
朝代：清
体裁：古风

西北属有事，用兵非得已。然非剪劲敌，讨逆执丑耳。特以道路遥，兼之乏任使。遂致彼游魂，犹然延釜底。屈指初卜征，逮今复伊犁。一年馀数月，士卒亦劳止。士卒用新附，及八旗弟子。刍饷皆采购，输挽计价与。岂如新安吏，点兵括乡里。尤念购与挽，究资民力矣。边郡风朴淳，服勤诚足美。用免惟正供，休息自今始。伫待献逆俘，归马中外喜。
免除宿迁县等地部分正赋
作者：弘历
朝代：清

忆我三番曾过此，满目民艰恫瘝视。蠲租加赈不少靳，究亦无能疮痏起。壬午之岁博咨访，略觉其中悉源委。因为疏剔六塘河，果然潦尽堪耕耜。人事尽而天贶随，连岁秋收皆获美。兹来殊觉大改观，凭舆历览心生喜。户有盖藏育鸡豚，衣鲜褛裂赡妇子。不灾不赈奚所加，究欲加思念无已。因思时巡免正供，十分之三常例耳。数县瘠土应倍怜，益二至五斯可矣。国有余用苏茆檐，减一半惟投悬匦。伫看元气复闾阎，庶协以休以助理。
兔耳峰
作者：弘历
朝代：清
体裁：七言绝句

兔耳峰头常罩云，果然玉笋矗氤氲。初冬喜见朝隮蔚，便望瀌瀌六出纷。
入伊屯边门
作者：弘历
朝代：清
体裁：五言排律

部落行将遍，吉林望不遥。迎人山色近，碍路涨痕消。村墅经枫叶，边墙进柳条。初来原故土，所遇匪新招。瞻就心何切，勤劳意岂骄。省方逢大吉，宝穑报丰饶。
入伊玛图口小猎之作
作者：弘历
朝代：清
体裁：五言律诗

今岁由西入，路循伊玛图。平川行小猎，习马式前模。命射一麃中，腾欢万骑呼。尝新进慈膳，飞骑发山途。
入伊逊崖口作
作者：弘历
朝代：清
体裁：七言律诗

轻舆历揽好西成，崖口晨经喜快晴。九曲山川隔年景，八旬风月共秋清。塞围重试叨天佑，阁本传来阅御营。习武宁当敕几懈，诸凡顺适惕尤诚。
入北红门小猎即事四首·其一
作者：弘历
朝代：清
体裁：七言绝句

出城十里到红门，近也虞丞典制存。却历五年方一至，迅哉何以驻高奔。
入北红门小猎即事四首·其三
作者：弘历
朝代：清
体裁：七言绝句

苑中小猎心犹喜，习气了知未易降。臂痛虽然艰射鹄，马驰中兔尚连双。
入北红门小猎即事四首·其二
作者：弘历
朝代：清
体裁：七言绝句

朝家武备万方钦，略示西戎寓意深。何必三驱诩他藉，此来本不为从禽。
入北红门小猎即事四首·其四
作者：弘历
朝代：清
体裁：七言绝句

广甸土苏多作泞，挥鞭视马力徐驰。为思积潦疏消处，春种可能不误时。
入南海子叩元灵宫作
作者：弘历
朝代：清
体裁：七言律诗

元灵宫肖光明殿，顺治之初敬搆成。七十四年如一日，雨旸时若叩今诚。少过老至惟蒙佑，夕惕朝乾那尽情。卫士依然备小猎，观而弗试命舆行。
入南海子聸谒元灵宫有作
作者：弘历
朝代：清
体裁：五言律诗

向西归自东，路便谒穹宫。六十满年帝，八旬有五躬。矻孜虽已切，安阜念民穷。祖爱天恩厚，钦承愧一衷。
入南红门
作者：弘历
朝代：清
体裁：五言律诗

廿里路非远，行行南苑看。毕差遣畺吏，迎驾萃京官。数日期斯驻，向年迹历观。土墙砖以易，海户沐恩宽。
入南红门
作者：弘历
朝代：清
体裁：七言律诗

望麦生怜忘路遥，渴霖一例益心焦。戊犹三月庚四月，缓计十朝迫五朝。暂聚晓云辰即散，当年幼景老无聊。门前忆此承恩顾，曾试神鎗娱圣尧。
入南红门叠庚戌年韵
作者：弘历
朝代：清
体裁：七言律诗

庚戌甲寅五载遥，巡津例复望霖焦。匆匆此日如昔日，忽忽今朝与昨朝。那有一心问景也，虑无七字纪时聊。晾鹰台近观殪虎，诘武敢忘述祖尧。
入古北口
作者：弘历
朝代：清
体裁：七言律诗

两月秋巡此进关，先殷农况阅民间。果然口内胜口外，无几看过又看还。风柳面迎陌头绿，霜枫背指岭眉殷。祝釐敢不遵慈命，便以纡临丫髻山。
入古北口
作者：弘历
朝代：清
体裁：七言律诗

人工真可夺天工，界限风光迥不同。今日入关逢绿柳，前朝皆树忆丹枫。黍稌是处欣都稔，睥睍当年势尚雄。地脉千秋自无恙，陡怀壮士对西风。
入古北口
作者：弘历
朝代：清
体裁：七言律诗

仲夏出关秋入关，倏如信宿往和还。乍逢夹路草犹绿，故合依峰树未殷。败垒徒教留埤堄，崇墉欣看接廛阛。迤南见麦思早雪，因识人情知足艰。
入古北口
作者：弘历
朝代：清
体裁：古风

去岁入古北，幸外悯内忧。今岁入古北，内外一律收。更值罕所见，内竟较外优。亦弗近畿然，各省率有秋。骈频阅佳音，自愧遇何修。盛满实可畏，当欣却增愁。
入古北口
作者：弘历
朝代：清
体裁：七言律诗

敬以谒陵清跸旋，岩关入乃早常年。寥寥空宇净云气，矗矗诸峰朗霁烟。石彴柴桥敛秋潦，崇墉比栉穫山田。迤南䨟地多遭沴，缱彼忘兹祇憪然。
入古北口
作者：弘历
朝代：清
体裁：五言律诗

曦影小春明，雄关返跸旌。苍山渐缥缈，绿树尚逢迎。闾左诚云庶，岩巅已遍耕。亸鞭非问景，民务动萦情。
入古北口
作者：弘历
朝代：清
体裁：古风

曲折盘塞山，长城遥在目。昨记古长城，传名自我独。地险本邱陵，讵事远舂筑。徒资后人议，那胜前人躅。蒐狩返翠华，深秋转暄淑。纳稼圃积黄，连村树馀绿。未尽熙老幼，岂免劳臣仆。入关诵古语，愔愔式金玉。
入古北口
作者：弘历
朝代：清
体裁：五言律诗

朔气变寒严，休工春日佥。本无事修葺，徒以系观瞻。省岁麦笼亩，禦冬舍接阎。安民企黄霸，筑塞鄙蒙恬。
入古北口
作者：弘历
朝代：清
体裁：七言律诗

秋仲经过冬孟还，流阴瞥眼往来间。敷恩示度无非事，暮咏朝披亦未閒。向暖鸾铃入闾左，就荒雉堞锁孱颜。千村纳稼饶衣褐，幸慰吾民卒岁艰。
入古北口
作者：弘历
朝代：清
体裁：五言律诗

秋暖竟殊常，入关更向阳。连看树增绿，无碍草微黄。官吏纷迎接，村庄富盖藏。翻犁种秋麦，一岁总农忙。
入古北口
作者：弘历
朝代：清
体裁：七言绝句

羽盖骎骎度玉关，三秋巡狩薄言还。爱看绿麦铺平甸，漫忆黄羊遍塞山。
入古北口
作者：弘历
朝代：清
体裁：古风

自京至热河，率称秋有收。其间由南北，更觉以渐优。今朝入古北，墉栉见果稠。夏季闻有蝗，亟力命捕搜。差勘及宣谕，民瘼悉心求。因知起三河，惰吏惩示尤。兹历视闾阎，衣食民无愁。方伯报纳禾，顺天五分酬。盖以府通计，截长补短筹。复详视清单，三县八分侔。徒以别县歉，城门殃及鱼。歉者胥有恤，稔亦弗解忧。读洪范有言，虽老敢忘不。
入古北口
作者：弘历
朝代：清
体裁：五言律诗

频日快晴天，金风爽拂鞭。兹因行庆典，早此入雄边。稼果内胜外，人迎后复前。都询农务悉，多幸有秋连。
入古北口作
作者：弘历
朝代：清
体裁：五言律诗

今年秋暖长，候不限边墙。关外树仍绿，篱根花始黄。优膏后微欠，奢望未全偿。更系予怀者，稀看宿麦芒。
入古北口作
作者：弘历
朝代：清
体裁：七言绝句

内外秋收岁较量，今赢昨得一分强。津瀛麦稔兼无涝，喜看连村积圃场。
入古北口作
作者：弘历
朝代：清
体裁：七言律诗

初跸即闻获首魁，拟擒柳邓继音来。三朝兹隔古北入，方寸仍希驿信催。外塞内畿一律稔，崇墉比栉几村堆。惟殷飞骑途中接，望捷去而捷定回。
入古北口作
作者：弘历
朝代：清
体裁：七言律诗

历夏临秋三月馀，却无一日释心予。欣逢眷赐雨旸若，饱揽黍禾内外如。关表关中岁胥稔，川东川北捷犹虚。七言纪事惟增愧，不可无言复此书。
入古北口作
作者：弘历
朝代：清
体裁：古风

口外霖虽多，无妨愁口内。口内不待言，诚弗如口外。然而北胜南，缘地高近塞。今朝入古北，农功观大概。禾黍已毕收，七分馀可赖。至京胥若兹，舆论行看逮。迤南独堪悯，积水犹馀在。疏消期种麦，屡训频一再。忧往忧以旋，惭愧难为奈。
入古北口作
作者：弘历
朝代：清
体裁：七言律诗

石城埤堄倚云开，渡去潮河又渡回。稔岁圃场无隙地，前朝锁钥有高台。今秋收更昨秋胜，出口看周入口来。绥屡同民乐饱暖，何脩庆遇益钦哉。
入古北口作
作者：弘历
朝代：清
体裁：七言律诗

秋暖今年实异哉，入关路更润无埃。黄华把忆重阳过，绿树看从塞外来。菘薤尚留畦町蔚，黍禾已纳圃场堆。村民颇有逢年庆，却廑畿南虑几回。
入古北口作
作者：弘历
朝代：清
体裁：七言律诗

绿树看从关外回，暖延秋序倍长哉。总缘慈庆因而笃，信是天庥栽者培。边计古休问守禦，民生今祗懋匡徕。迎銮祝嘏舆情听，阳月欣临寿域开。
入古北口即事
作者：弘历
朝代：清
体裁：七言律诗

溯游潮水又回辕，万壑群山锁隘门。塞上秋犹不觉冷，关中曦故喜披温。行看绿幕连前路，饶积黄墉接野村。刚为吾民庆逢稔，何来谷贱有烦言。
入古北口叠去岁韵
作者：弘历
朝代：清
体裁：七言律诗

昨岁诗欣执一魁，今年仍盼胜音来。所惭历久蒇功未，那免牵遥驰谕催。堪幸高田稔收毕，兼闻缺口旧堤堆。要亭晚坐心增忸，望捷去还望捷回。
入古北口见闾阎秋成有象诗以志慰
作者：弘历
朝代：清
体裁：七言律诗

雄关讵止此提封，壁垒犹看架岭重。四阅月惟消一瞬，几章诗耳付千峰。鱼鳞塍幸秋成好，马首路欣暖景逢。荐馑闾阎藉稍济，敢言元气复吾农。
入古北口阅提标兵
作者：弘历
朝代：清
体裁：七言律诗

兴州行庆宴来宾，携入京华惠重申。秋暖树连关外绿，源长水注塞中银。试看瞻就马前众，都是旰宵念里民。揽辔便途阅边备，诘戎兼示远方人。
入安定门至雍和宫瞻礼
作者：弘历
朝代：清
体裁：五言律诗

邸第吾生长，今来忽六旬。昔年景频忆，先节敬应申。砌下花新锦，庭前松老鳞。缅怀趋训日，黯尔独伤神。
入山
作者：弘历
朝代：清
体裁：古风

入山不期深自深，问景都逢美中美。千林张画色无定，昨日深红今日紫。头上星星岂复辞，即看流阴迅如此。与木石居鹿豕游，闻善沛然心亦企。
入山东境
作者：弘历
朝代：清
体裁：七言律诗

一水溯洄不易船，送迎两地画疆连。所欣亲爱来老幼，略厌繁华事管弦。山左舆情五年隔，江南众望片时牵。省耕展义吾惟切，行有丝纶沛惠鲜。
入山东境
作者：弘历
朝代：清
体裁：七言律诗

不争十里度平川，民俗全分齐与燕。稍幸秋粮积囷簏，更逢春雪被原田。初晴日上笼轻霭，薄冷天低羃晓烟。运水北流津口近，那堪回首忆前年。
入山东境
作者：弘历
朝代：清
体裁：五言排律

南巡经两月，北上入三齐。绿重云千顷，黄滋雨一犁。驰驱戒缇骑，瞻就任黔黎。树影连村暗，烟光羃野低。寒轻柳藏絮，露重草含荑。回望江乡渺，无须惜解携。
入山东境
作者：弘历
朝代：清
体裁：五言律诗

去去雁鸿减，行行鸡犬繁。一朝浑别省，百里易方言。对此慰诚切，过来愁尚存。乱山合沓处，回首是彭门。
入山东界
作者：弘历
朝代：清
体裁：五言律诗

北民瞻过辇，东吏迓来骢。彼自分疆界，吾宁有异同。欲知人疾苦，漫诩岁和丰。尚恐妨耕作，兴锄候已融。
入崖口
作者：弘历
朝代：清
体裁：七言律诗

九曲伊逊出峭崖，岩关秋色正清佳。行时阅武仍于是，旧部新藩率与皆。缘栈疑从画屏度，俯溪每听绿琴谐。常年命驾非耽乐，仁祖鸿模慎永怀。
入崖口
作者：弘历
朝代：清
体裁：五言律诗

九曲伊逊水，双尖崖口山。又将试秋狝，曾未改峰颜。习武朝家重，来王诸部闲。驼铃过辎重，活画翠岩间。
入崖口
作者：弘历
朝代：清
体裁：古风

九曲转羊肠，崖口实扼要。于天法汉横，于地象河绕。孕育辟灵境，富有供猎校。诘戎具深意，祖武敢弗劭。是时正快霁，紫翠绘万峭。旧藩及新附，执役咸如约。抚此益戒慎，讵曰斯寻乐。
入崖口
作者：弘历
朝代：清
体裁：七言律诗

九转伊松涨始消，吉骢揽辔度溪桥。按程也欲舆情惬，习猎从来典制昭。红点绿林蜀锦织，水淙石激塞琴调。岩葩尽是芬陀利，便尔香山未觉遥。
入崖口
作者：弘历
朝代：清
体裁：七言律诗

九转伊逊一径通，清时习武溯家风。浮云尽敛依山白，落叶犹存出树红。六十二年此行猎，七旬四寿尚弯弓。挽强发疾浑非昔，摛句惟深自愧衷。
入崖口
作者：弘历
朝代：清
体裁：五言律诗

仲秋入崖口，九曲溯云源。又值行围候，毋忘家法原。两年阅瞬息，小猎习櫜鞬。试看南流水，动中不动存。
入崖口
作者：弘历
朝代：清
体裁：古风

伊水崖口才五渡，伊逊崖口乃九回。木兰行围率由入，壁立万仞一线开。一夫当关万夫退，年年秋狝惯往来。成功将士群扈跸，金川险问倍此哉。不翼而飞附而上，坚碉林立无弗摧。既喜既惧既怜悯，身异尔劳心实陪。
入崖口
作者：弘历
朝代：清
体裁：古风

伊逊九转来遥源，崖口为束奔流湍。重重锁钥罗岌峘，壁立万仞天风寒。地利一夫可当关，太平时节谁泥丸。清秋按辔凌层峦，驾言大狝朝可汗。控弦骑士数逮千，发踪指使遵虞官。约束匪严亦匪宽，要欲上下同和欢。讵惟从禽事游盘，于时猎也有道存，圣人家法敬继旃。
入崖口
作者：弘历
朝代：清
体裁：五言律诗

壁立几千仞，萦回九曲流。笙竽吹谡籁，锦绣绘清秋。过峡得宽甸，小围例试蒐。惊麃一发中，驰进命官邮。
入崖口
作者：弘历
朝代：清
体裁：古风

寒村野郭取次殚，山盩水厔入木兰。两峰排闼相辟阖，万林开画纷黄丹。伊逊之流来西北，桥上青骢催得得。驼装车载各遵涂，快猎非关歌敕勒。去秋未此鸣吟鞭，今岁秋光如昔年。镜澜俯看忽自笑，如何添许星星然。
入崖口
作者：弘历
朝代：清
体裁：五言律诗

崖口今朝入，平原试小围。天高鹰欲疾，秋仲鹿初肥。彤矢犹能发，金鞭弗屡挥。择佳盛柳筥，飞骑进慈闱。
入崖口
作者：弘历
朝代：清
体裁：五言律诗

崖口入围场，川围小试张。野流左复右，塞树绿兼黄。见猎心犹喜，少年习未忘。然今知郑重，弗亟骤龙骧。
入崖口
作者：弘历
朝代：清
体裁：七言律诗

崖口平从旧路入，昨年遇潦偶然思。情当曲体惟兹众，知不可违者是时。及老仍应廑武诘，柔遐兼以沛恩施。秋云朗霁山原廓，狝典前年正若斯。
入崖口
作者：弘历
朝代：清
体裁：五言律诗

崖口隔年入，猎场间岁移。依然九曲泻，越好万峰披。小试平原骑，无殊大狝规。行营遥在望，蔽野列旌旗。
入崖口
作者：弘历
朝代：清
体裁：七言律诗

底须连网结周阹，猎壤神皋控广舆。自有万峰作郛郭，天然双嶂是门闾。入来草木皆仙意，无碍山河只古初。怀远习劳家法凛，讵因哨鹿每勤予。
入崖口
作者：弘历
朝代：清
体裁：五言律诗

昨夜廉纤雨，伊逊水涨波。绕行自东峪，驻跸本平坡。即论麦堪种，亦嫌泽过多。徘徊亟望霁，武帐遣愁哦。
入崖口
作者：弘历
朝代：清
体裁：古风

朝家重习武，灵囿成自天。匪今而斯今，祖制垂奕年。巉岩围叠嶂，崖口为之关。壁立众山断，伊逊奔赴川。秋狝常经过，每为迟吟鞯。双峰开霁烟，一水流潺湲。翠叶复黄葩，高低入影妍。去年巡洛伊，伊亦有崖口。三涂及七谷，较此夫何有。一得考功诗，膻芗传至兹。我为是崖叹，表章将待谁。
入崖口
作者：弘历
朝代：清
体裁：七言律诗

柳条边界植援支，九曲伊逊又溯之。排闼两峰锦与绣，张屏四面画兮诗。悬流水响平流寂，远望山高近望卑。岂不长年熟经历，一回到别一兴思。
入崖口
作者：弘历
朝代：清
体裁：五言律诗

河非亦九曲，地险设双崖。秋景依然好，小围按例排。马调麃足怯，鹰攫雉毛筛。十里毡庐近，拈吟正复佳。
入崖口
作者：弘历
朝代：清
体裁：七言律诗

源溯伊逊那藉航，野桥渡骑妥而康。双峰尽意兴诗思，八月今时即昔光。例试小围平甸合，仍驱吉骏六钧良。一麃一箭无多获，适接军书便赐将。
入崖口
作者：弘历
朝代：清
体裁：五言律诗

溯源九曲水，扼要两崖山。地限神仙境，天开虎豹关。锦屏围匼匝，琴峡泻潺湲。小猎宜新霁，诸藩喜动颜。
入崖口作
作者：弘历
朝代：清
体裁：七言律诗

萦纡塞水赴山溪，雾敛高峰秋色凄。仙境直攀千级磴，雄关谁藉一丸泥。嘬榛石鼠如飞掷，隐叶山禽不住啼。灵囿天成教习武，往来每为驻骢蹄。
入崖口小猎作
作者：弘历
朝代：清
体裁：古风

我昔伊水游崖口，无过即景吟数首。木兰行猎崖口经，习武家法惟敬承。以此较彼轻重拟，我意在此不在彼。去年大庆因罢围，今岁依例秋狝举。通闰林凋塞草黄，鹰眼疾马蹄轻矣。驻营平甸试小猎，三�连中众忭喜。臂病兼之逾古稀，自揣不谓能如是。斯实宿学所致然，可以絜矩于万理。
入德胜门作
作者：弘历
朝代：清
体裁：五言律诗

春祀还宫内，路经德胜门。文皇缅高祖，渺已实元孙。力取权弗取，德尊果是尊。微尘郊外有，望雨复心存。
入敖汉境
作者：弘历
朝代：清
体裁：五言律诗

据岭分疆异，清尘洒道同。后先咸奉职，诚敬自由衷。渐见牛羊牧，仍欣禾黍丰。时巡慎侯度，继序念戎功。
入柳条边
作者：弘历
朝代：清
体裁：古风

盛京柳条边，延袤数百里。木兰柳条边，长无半里耳。彼施平地此依山，每因谷口为植援。事半功倍聊示禁遮罗，崇岭原周千里如雄关。朝家习武有常例，非牟民产夺耕地。流来雁户反侵占，不可无斯为限制。春柳青青秋柳黄，入边咫尺即围场。平原策马小试猎，非关心喜应自强。
入江南境
作者：弘历
朝代：清
体裁：七言律诗

为忆南邦望幸切，春朝命驾此重巡。鲁齐再至别非久，江浙未来情更亲。胥赤子宁分彼此，乘青阳与布和仁。翕河察吏咨民隐，要务非关庆七旬。
入江南境
作者：弘历
朝代：清
体裁：七言律诗

甫过三载复行春，为恋民情望幸纯。踰古稀人应简出，趁今健体一来巡。当年壮者多成老，此日观之益觉亲。却喜畺臣知我意，不教缀景竞奇新。
入江南境
作者：弘历
朝代：清
体裁：七言律诗

袅袅东风拂面春，乘春鸾辂举时巡。江南至矣犹江北，我地同兮总我民。祗廑观方怀保切，岂难解泽惠鲜频。更欣馀事寻文翰，秀丽山河发藻新。
入江南境
作者：弘历
朝代：清
体裁：五言排律

雨霁仲春初，策骢却辇舆。瞻依从众愿，呵禁戒相于。麦露含平垄，柳烟护远墟。划圻各迎送，分野异青徐。民望真怜彼，河防益廑予。入疆欣幸者，气象较前舒。
入江南境
作者：弘历
朝代：清
体裁：七言律诗

雪霁春郊喜不风，入江南境便韶融。此疆彼界尔虽异，图易思艰我总同。但觉民情更亲切，爰咨吏治可明公。翕河泛利巡方要，名胜休誇点缀工。
入浙江境
作者：弘历
朝代：清
体裁：五言律诗

一川不异舟，两省顿分邮。风俗渐因别，桑麻较更稠。春晴真是畅，三载忽如流。袛觉民情切，惠鲜可忘谋。
入浙江境
作者：弘历
朝代：清
体裁：五言律诗

一水原无异，两疆顿尔分。行春三月近，迎驾万民纷。瞻就宁须禁，颂扬非所欣。不谋共尊戴，保赤益心勤。
入浙江境
作者：弘历
朝代：清
体裁：七言律诗

一水无须更换舟，却看两省各分陬。南为迎者北为送，养俾欲兮给俾求。老幼依然非越俗，桑麻栉若较苏稠。来巡要务此疆切，正在海塘固永谋。
入浙江境
作者：弘历
朝代：清
体裁：七言律诗

午临于越晓勾吴，一水何曾易舳舻。尔界此疆人纵别，民胞物与我宁殊。敢忘求莫心常切，且喜行程春与俱。万姓尊亲盈跸路，岂辞膏泽以时敷。
入浙江境
作者：弘历
朝代：清
体裁：七言律诗

海塘躬阅此来巡，迎送河边两省臣。疆有其分临益切，民无不爱见尤亲。春云尚觉笼午日，宿雨已看清路尘。麦欲滋膏蚕欲霁，两全艰矣岂能均。
入浙江境
作者：弘历
朝代：清
体裁：七言律诗

轻舟晓日别吴门，川路溪烟漾晏温。柳叶青笼鸡犬社，菜花黄入苧萝村。分疆顿觉民风异，转壑都关吾意存。恩沛宁无需再沛，畴咨大吏悉心论。
入深
作者：弘历
朝代：清
体裁：五言律诗

谷抱山还叠，行行渐入深。居然参理窟，飒尔对寒林。云里辨峰影，冰间涩瀑音。迫霄精舍搆，涯涘许谁寻。
入直隶境
作者：弘历
朝代：清
体裁：七言律诗

往返才过廿日强，青郊尔许灿韶光。桃花已落杏花放，春麦新萌秋麦长。开福前瞻梵王塔，昌平背指圣人乡。省心也识三幡义，治世惟殷九叙方。
入直�境
作者：弘历
朝代：清
体裁：五言律诗

燕齐近接境，疆吏送迎分。一例坌尘堁，忽看起夏云。雨霏旋即止，心惜那能欣。麦穗灌浆候，为之望泽殷。
入科尔沁境
作者：弘历
朝代：清
体裁：五言律诗

塞牧虽称远，姻盟向最亲。嗣徽彤管著，绵泽砺山申。设候严喧沓，清尘奉狩巡。敬诚堪爱处，未忍视如宾。
入英莪门·其一
作者：弘历
朝代：清
体裁：七言绝句

霓旌摇曳晓曦明，故国人人喜气迎。三月关山征辔远，而今屈指到兴京。
入英莪门·其三
作者：弘历
朝代：清
体裁：七言绝句

山程野驿日侵寻，涧水瀍桑入眺临。南去盛京知不远，凤凰楼阁五云深。
入英莪门·其二
作者：弘历
朝代：清
体裁：七言绝句

区分只用柳条边，堪作金汤巩万年。不似秦皇关竟海，空留遗迹障幽燕。
入西苑门至素尚斋因题句
作者：弘历
朝代：清
体裁：七言律诗

蒇礼西华路可循，入门松石郁天真。于斯祭服易常服，不觉孟春忽仲春。暂解山龙有馀敬，便拈笔砚可相亲。举头素尚颜楣额，藻句翻嫌此勒频。
入谷遂至创得斋
作者：弘历
朝代：清
体裁：古风

今朝值偶暇，遂拟穷幽赏。西崦有山斋，经年结予想。沿缘萝薜径，熟路攀而上。乔松远即见，朴屋近犹仰。到来一抚榻，衣袂为之爽。三幡忽欲息，十笏尚疑广。底事云创得，率以忘已往。
入陟山北门云岫轩小憩
作者：弘历
朝代：清
体裁：七言律诗

跃龙邸第礼祇园，回跸西墉入北门。閒步假山云护岫，欣看真树雪铺根。俶春交泰时惟奉，视昔由今意与存。却是未纾一念者，获渠捷信待之烦。
全韵诗上去入声七十六首 其一 唐尧
作者：弘历
朝代：清
体裁：四言诗

三皇五帝，其辨纷总。序书始尧，自我圣孔。帝学心学，牖世惛懵。天道以成，羲和分用。地道以平，四岳咨共。不识不知，击壤歌动。于变时雍，奚资威董。
全韵诗上去入声七十六首 其七 殷太戊
作者：弘历
朝代：清
体裁：古风

兄终弟及始乎商，太戊惟质德允树。无逸作训称古帝，昔在殷王实首举。天命自度戒荒宁，享国之年七十五。克修汤政慕远方，重译而至群心麌。究其致盛所由夹，严恭寅畏斯为主。
全韵诗上去入声七十六首 其七十 明英宗
作者：弘历
朝代：清
体裁：古风

正统初即位，王振任邪辟。赖尚有三杨，未得恣险螫。诚孝常召责，几欲加刀陌。帝乃为跪求，自此稍敛迹。后崩遂大纵，难数其奸逆。挟帝征额森，几于丧宗祏。生还居南宫，景帝颇失德。夺门复亲政，家庭事残阨。仍欲祠王振，迷终不可格。
全韵诗上去入声七十六首 其七十一 明世宗
作者：弘历
朝代：清
体裁：古风

兴献议礼恣愤激，较宋濮王更凌轹。毛澄汪俊以事去，张璁桂萼获恩锡。为人后义总弗论，亲所生真出私溺。末年修斋任佥邪，海瑞忠言辨且析。弗亲朝臣政丛脞，虽去权奸无救失。明祚之衰肇于兹，内乱由来兴外敌。
全韵诗上去入声七十六首 其七十三 明熹宗
作者：弘历
朝代：清
体裁：古风

非乳臭而倚乳母，溺近私而任近习。禁左班之疏滕，恣东厂之事缉。己妃后且不能保，国忠良徒然于唈。虽二十四罪已昭彰，而懵然不辨阉人炀灶，其横愈急。明政陵夷至是，盖不可救药，惟瞻乌于谁屋集。
全韵诗上去入声七十六首 其七十二 明神宗
作者：弘历
朝代：清
体裁：六言诗

在位不为不久，听言愈切愈默。初倚居正太殷，末任向高惟饰。诸臣远莫觌面，一子爱弗去侧。纲纪陵夷极矣，是谓孤其天职。
全韵诗上去入声七十六首 其七十五 明福王
作者：弘历
朝代：清
体裁：古风

福王拟高宗，南迁祚可接。使其能振兴，江表或安帖。诸事不如宋，明亡速交睫。皇清一统成，殷鉴告万叶。
全韵诗上去入声七十六首 其七十六 总结
作者：弘历
朝代：清
体裁：古风

四千馀载，帝王洪业。略举梗概，以全韵压。恶者吾戒，善者吾法。法匪虚言，施政后甲。戒岂徒云，敕几先怯。敬天诚懋，爱民惠洽。莫忘祖宗，开创桓拨。爰告后人，钦承毋乏。
全韵诗上去入声七十六首 其七十四 明庄烈帝
作者：弘历
朝代：清
体裁：古风

大厦之倾一木支，是惟贞干君臣合。首诛奸珰似有为，终惑群言任噂沓。十七年易五十相，中无定见致纷杂。外臣难信信内臣，固帝失众应惭杀。亡国之臣孰所用，质之帝亦想难答。身殉社稷实堪怜，庄烈陵园风雨飒。
全韵诗上去入声七十六首 其三 夏禹
作者：弘历
朝代：清
体裁：古风

山川州泽各分九，暨稷播种兴耕耩。弁冕端委临诸侯，微禹其鱼刘子讲。贡金象物铸以鼎，恶旨疏狄绝诸杯。东序养老别尊卑，下车泣罪息讼缿。不于无间识本源，何异望海航断港。
全韵诗上去入声七十六首 其三十 晋武帝
作者：弘历
朝代：清
体裁：四言诗

魏晋篡夺，好还伯仲。既以平吴，志满欲中。罢州郡兵，盗贼兴众。吴姬五千，歌舞充贡。驾羊身荒，飞鸿目送。后族专擅，嫡子昏瞢。卫瓘抚床，独怀深恸。祸乱频兴，谁折其栋。
全韵诗上去入声七十六首 其三十一 晋元帝
作者：弘历
朝代：清
体裁：古风

一马化为龙，竟中童谣诵。复雠徒虚言，擐甲鲜实用。升床宠王导，太阳岂下共。相与尚老庄，清谈恣豪纵。虽曰成偏安，而已失正统。有堑恃江淮，无徵同杞宋。
全韵诗上去入声七十六首 其三十七 陈高祖
作者：弘历
朝代：清
体裁：四言诗

受禅弑逆，如出一例。嗟哉六朝，谁阶之厉。霸先窃梁，亦因时势。律身以俭，施政以惠。独甚可笑，舍身佛寺。其鉴不远，在梁武帝。徒求福报，那解罪戾。未识楞严，清明还霁。
全韵诗上去入声七十六首 其三十三 齐高祖
作者：弘历
朝代：清
体裁：古风

粲死褚渊生，石头城亦愧。敬则譬汝阴，取司马如是。天道真好还，丹阳权收寘。究不保善终，道成罪奚避。纳谏与节俭，御物斥精细。欲文篡逆过，孰弗知其伪。
全韵诗上去入声七十六首 其三十九 北周兴废
作者：弘历
朝代：清
体裁：古风

文帝诎已任苏绰，尚贤有合大畜卦。篡夺时非祇一人，于黑獭也亦奚怪。才四五传隋易祚，不仁之泽那辞败。大诰特作正文风，当正者多此其杀。嗟哉彼时士大夫，鲜弗腆颜持国卖。
全韵诗上去入声七十六首 其三十二 宋高祖
作者：弘历
朝代：清
体裁：古风

起兵讨桓元，壮气如雄虹。自幼有大志，欲挽天河绛。忠晋而不终，原为已谋创。即真能节俭，示后重耕䎫。傅亮王韶之，助恶诚愚惷。卓哉渊明翁，隐去柴桑巷。
全韵诗上去入声七十六首 其三十五 魏孝文帝
作者：弘历
朝代：清
体裁：古风

北魏称贤君，恭已勤临御。其初定武业，帝以崇文著。崇文固已佳，衣冠改无据。智者之所嗤，迂者之所誉。试看北魏祀，四世遂斩遽。祖宗其忍忘，艰难可弗虑。摛词戒后人，叮咛听斯语。
全韵诗上去入声七十六首 其三十八 北齐兴废
作者：弘历
朝代：清
体裁：古风

高欢逐主魏分二，其时勍敌宇文泰。既而泰复效其为，暮秦朝楚乱之最。高洋不及父与兄，犊车一乘公受代。沈酗既久弥以狂，荒淫杀戮恣为害。武成温国世济昏，妇髻童谣适逢会。
全韵诗上去入声七十六首 其三十六 梁武帝
作者：弘历
朝代：清
体裁：古风

乘其危，窃其祚，萧衍道成视刘裕。宫城围，吴兴拒，徒称马袁仍厚遇。本失正，末奚数，定律兴乐曾何助。特佞佛，奉像塑，舍身同泰功德慕。初祖谒，直指处，漆桶弗契乃北去。祀牺牲，代面素，庙不血食语不惧。饿台城，应始悟，荷荷那得金仙护。
全韵诗上去入声七十六首 其三十四 魏太武帝
作者：弘历
朝代：清
体裁：古风

拓跋姓氏自古贻，谓黄帝后真无谓。二十馀传雄诸部，据有邺都国号魏。太武道武所钟爱，果作室家善涂塈。戎轩四出定中外，南北划疆俨朝制。公卿子弟命入学，疑狱决之以经义。崇道教而汰沙门，则邻月落教星替。崔浩既不好老庄，书信谦之思也未。
全韵诗上去入声七十六首 其九 殷高宗
作者：弘历
朝代：清
体裁：古风

考图相傅说，设教契神解。空前绝后为，可一不可再。今读三篇言，诚为百世楷。至于伐鬼方，注家无定在。不出楚蜀黔，夷羌苗之辈。祠卜其雄鸡，铜珍其壳蟹。讵能礼义教，惟恃干戈駴。三年乃克之，惫矣未克等。五载定金川，扫穴犁庭罢。此后诸西羌，安眠逭惊骇。作诗非耀武，今古迹殊躧。
全韵诗上去入声七十六首 其二 虞舜
作者：弘历
朝代：清
体裁：古风

居深山中荷天宠，依石孱颜木拥肿。闻善若决江河涌，沛然莫之能禦壅。升闻元德投艰重，危微心传开道统。举八元恺光尧踵，五刑七政脩以并。南风解阜时几奉，九韶正律来仪凤。青宫重华额斗拱，高山仰止心翘竦。
全韵诗上去入声七十六首 其二十 汉景帝
作者：弘历
朝代：清
体裁：古风

周曰成康汉文景，与民休息政去琐。劝农桑禁采珠玉，茕独亦哀富亦哿。听晁错议削七国，反则诛之实未妥。既而又悔识甚卑，苟非亚夫延巨祸。田叔复善处骨肉，帝何为者随否可。
全韵诗上去入声七十六首 其二十一 汉武帝
作者：弘历
朝代：清
体裁：古风

秦皇汉武恒并称，吾谓其言未当也。秦皇坑儒武重儒，一端足以定高下。求仙封禅勤土木，黩武之类过弗寡。然其大过在钩弋，理无因子杀其母。祸防吕雉特忍残，投鼠忌器喻宁假。表章六经黜百家，则其得在兴俊雅。瑕瑜不掩斯可耳，汉史摘失其得舍。入于蚕室怀恨深，载笔纪事由司马。
全韵诗上去入声七十六首 其二十七 汉昭烈
作者：弘历
朝代：清
体裁：古风

南阳卧龙足兴刘，草庐三顾以诚感。遂许驱驰据益州，称王而已帝未敢。曹丕篡汉乃正位，斯有礼矣殊虎耽。平生非无用智谲，复汉业心不可掩。通鉴纪魏纲目汉，斯义为正取辑览。惜乎禅也弗克嗣，二世而斩于昏闇。至今每读出师表，犹觉丹诚白日撼。
全韵诗上去入声七十六首 其二十三 汉成帝
作者：弘历
朝代：清
体裁：六言诗

有度祇如缀旒，耽逸那思繘井。流连内阃色荒，侵寻外戚政秉。班生徒叹谠言，梅尉空云察景。惜哉史丹伏蒲，其所存者土梗。
全韵诗上去入声七十六首 其二十九 吴大帝
作者：弘历
朝代：清
体裁：四言诗

汉政不纲，国既卒斩。群起鹿逐，各逞虓阚。据有江东，豪杰收揽。袁绍弟兄，携贰识暗。刘表父子，驽马恋豏。祇有仲谋，养子无忝。计用周瑜，三军就范。百万曹兵，江中列舰。鏖之赤壁，尽于一熯。鼎足势成，邦基垂范。胜驱除者，闰位易犯。
全韵诗上去入声七十六首 其二十二 汉宣帝
作者：弘历
朝代：清
体裁：古风

丙吉哀王孙，狱中谨乳养。少时游闾里，吏治得失讲。石立仆柳起，入继惬众仰。为政诚励精，必罚更信赏。吏称民安业，综核勤堪想。宇内既称治，单于慕稽颡。屡书凤凰见，或亦邻虚枉。
全韵诗上去入声七十六首 其二十五 汉明帝
作者：弘历
朝代：清
体裁：古风

旧学桓荣尚书受，养老辟雍礼则有。虽好褊察伤仁厚，建武制度变更否。自起撞郎实堪丑，抑后妃家法足取。东平乐善相亲友，云台图像表勋旧。失一二得乃八九，责贤何必备滕口。
全韵诗上去入声七十六首 其二十八 魏文帝
作者：弘历
朝代：清
体裁：古风

将为周文久蓄逆，故恶荀彧杀崔琰。逆子因以终其志，炎刘于是遂灭燄。薄待骨肉实少恩，煮豆燃萁何太险。徐刘应阮陈王吴，一时才隽相游�。轮辕饰矣徒虚车，究其篡夺安能掩。
全韵诗上去入声七十六首 其二十六 汉章帝
作者：弘历
朝代：清
体裁：古风

章较明为平，处事亦详审。观其戒俗吏，安静无忘谂。行秋观收穫，贵脱粟瓢饮。封外戚为孝，小节伤之甚。终于窦梁横，预政由椒寝。履霜坚冰至，羲经训宜凛。
全韵诗上去入声七十六首 其二十四 汉光武
作者：弘历
朝代：清
体裁：四言诗

白水神徵，赤符天挺。以武开基，以文定鼎。中兴称质，殷中宗并。非退功臣，保全心永。虽进文吏，察政意整。敕几揽纲，躬劳识迥。神道设教，谶纬是听。欲罪桓谭，失之悻悻。
全韵诗上去入声七十六首 其五 夏少康
作者：弘历
朝代：清
体裁：古风

羿浞之祸夏中衰，姒氏未亡所馀几。为仍牧正惎浇凶，奔虞戒若蹈虎尾。妻以二姚邑诸纶，有田一成众一旅。布德兆谋收夏臣，诛浇及豷复禹迹。共难不渝卒成功，贤臣靡者如仲虺。中兴实亚开创艰，应以少康为冠始。溯其配天德在何，不出敬勤心亹亹。
全韵诗上去入声七十六首 其五十 宋太宗
作者：弘历
朝代：清
体裁：古风

即位急改元，已失厚道大。德昭及庭美，忌去不留个。惭德莫斯甚，赵普时犹佐。英断承艺祖，遂削平天下。勤俭与纳谏，善政故可课。集儒辑三书，深意别有那。永乐乃效之，大典遍搜逻。彼各有所图，难欺后人譒。四海今无事，史右而图左。因命校全书，欲以文风播。原弗同彼二，游辞更谁作。
全韵诗上去入声七十六首 其五十一 宋真宗
作者：弘历
朝代：清
体裁：古风

契丹大举至澶州，听寇准言兴师祃。无何钦若中谗言，孤注危盟耻城下。乃知初意原内怯，不足有为功假借。时平事定见天书，樽酒封珠共为诈。人可欺耳天可欺，王旦正人责难谢。
全韵诗上去入声七十六首 其五十七 宋高宗
作者：弘历
朝代：清
体裁：古风

忘不共戴天之雠，安苟且一隅之暂。有其志，尚恐不能成，忍于耻，那复知有憾。奸如秦桧，旌一德之应求，忠若岳飞，致三木之审勘。如斯人也，而得优游德寿以善终，盖幸叨天恩之滥。
全韵诗上去入声七十六首 其五十三 宋英宗
作者：弘历
朝代：清
体裁：古风

入继非嫡正，惊不敢为，踰月而疾病。群小恣奔竞，两宫衅成，赖大臣调停。及其自听政，每问故事，裁决多善令。四知颇慎儆，又四不能，温公言果应。濮礼议求胜，遂出蔡襄，究属申私敬。司马韩欧诤，岂不皆贤，聚讼原难竟。积善有馀庆，斯事莫遭，然总由天命。
全韵诗上去入声七十六首 其五十九 宋理宗
作者：弘历
朝代：清
体裁：四言诗

勤始怠终，滥觞江泛。鲜弗如斯，可不大监。穆陵中年，嗜欲深陷。阎马丁当，见乎谣谶。贪地弃盟，衅起轻儳。徒因尊朱，谥理有玷。即以学论，私多诚欠。
全韵诗上去入声七十六首 其五十二 宋仁宗
作者：弘历
朝代：清
体裁：古风

宋仁宗似汉文帝，守成之君贤最尚。恭俭仁恕出天性，大辟上谳矜罪当。不广苑囿同罢台，玉清池馆辞溶漾。夏人犯边禦出境，契丹渝盟增币量。视若优柔失国体，无挞伐能宁此让。小人弗胜善类气，嬖倖不累治世样。史官二语固纪实，安石之祸实因酿。郭后批颊事可罪，废则宜也何疑访。既而自悔要册立，帝心终是无定向。一之为甚复疑曹，宫阃处置总无状。
全韵诗上去入声七十六首 其五十五 宋哲宗
作者：弘历
朝代：清
体裁：古风

宣仁临朝持宪章，罢新法守仁宗旧。辽戒守臣勿犯边，黎庶恬安宏在宥。社饭之言屡丁宁，何不官家躬训授。劝诸贤退类私爱，辑览曾评义宜究。及帝亲政众顾望，首召刘瑗拒范奏。小人乘之为报复，绍圣改元计已售。绍圣非圣绍王蔡，群奸则应帝诚陋。驯致党祸终北宋，帝肇乱夫谁能救。
全韵诗上去入声七十六首 其五十八 宋孝宗
作者：弘历
朝代：清
体裁：古风

初锐意恢复，弗恃长江堑。任张浚有意，间史浩无验。终于一莫成，称侄奉币兼。居忧未二年，内禅遽政厌。君孝岂在兹，在继祖宗念。惜哉艺祖业，开创何光艳。
全韵诗上去入声七十六首 其五十六 宋徽宗
作者：弘历
朝代：清
体裁：古风

多能无不精，君道失之深。亲邪如弗胜，去正曾莫谂。党祸过汉唐，贤臣都在禁。锐意文太平，天神欺已甚。艮岳纲花石，红薰依碧沁。是皆足乱国，那更开边祲。童贯明攻辽，马政暗通金。既复背金盟，南侵流血浸。北宋匪亡钦，致亡徽合任。
全韵诗上去入声七十六首 其五十四 宋神宗
作者：弘历
朝代：清
体裁：古风

熙宁即位颇励精，一用安石乱机定。公亮进邪诚罪魁，吴奎识早惜弗听。青苗保甲及均输，言利弘羊犹未罄。拒谏黜正为弗恤，终无觉悟堕昏懜。求治太速尚躗言，直是不知为治径。
全韵诗上去入声七十六首 其八 殷盘庚
作者：弘历
朝代：清
体裁：古风

徙邢历六代，垫隘民居底。弗可行政化，迁都为民耳。乃胥动浮言，安土致然矣。盘庚著三篇，实得诰谕体。上示乃在位，中话民弗率。下则既奠居，叮咛简相尔。然予更有言，害不视亶父。避狄迁于岐，民从者若市。谁谓荼之苦，其甘亦如荠。是知得民心，那费言佑启。
全韵诗上去入声七十六首 其六 殷汤
作者：弘历
朝代：清
体裁：古风

桀以日亡，汤则天与。纣有自燔之嫌，武无惭德之语。是汤武之甲乙定于斯矣，况乎一曾荐尹一未进吕。虽然以争而得天下者实自兹始焉，是汤之不幸也，乃适逢其时之所处。
全韵诗上去入声七十六首 其六十 辽太宗
作者：弘历
朝代：清
体裁：四言诗

始唐咸通，耶律显族。发祥潢河，会同继续。既都上京，遂变本服。长驱入梁，重贵袒肉。徙之黄龙，石田土屋。延广弗咎，重威乃哭。一统元殊，分疆金匹。规模逊焉，北魏可目。
全韵诗上去入声七十六首 其六十一 金太祖
作者：弘历
朝代：清
体裁：古风

白山黑水本灵区，勿吉七部原同俗。东方云气生异人，端重善射炳智烛。以此诸部渐归附，素衣朱襮从于沃。适值辽政渐不纲，混同迎战似神告。女真满万不可敌，至是其言验如卜。建国称帝遂号金，败辽达噜穷追逐。一百廿年帝业开，天相抑亦由人勖。
全韵诗上去入声七十六首 其六十七 明太祖
作者：弘历
朝代：清
体裁：四言诗

为驱除难，必先小黠。汉明若斯，唐宋异说。定乱之后，汉简明察。一意复古，封建滋弊。猜忌功臣，二帝辙合。韩彭自取，傅冯枉杀。以此较之，洪武险轧。一岁两系，历朝书法。辑览遵之，统正史札。
全韵诗上去入声七十六首 其六十三 金世宗
作者：弘历
朝代：清
体裁：古风

劝进协人心，即符天命吉。以久典外郡，民艰故所悉。分疆息兵戈，休养筹勤恤。戒奢崇以俭，去文归于质。其最可称者，毋忘旧为棘。讵止一代然，万世胥应述。
全韵诗上去入声七十六首 其六十九 明宣宗
作者：弘历
朝代：清
体裁：四言诗

三杨委政，从忠革薄。时称小康，闾阎利乐。诘戎临边，继绳赫濯。王通战败，乃听和约。因王陈皓，实乖斟酌。立内书房，祸埋始作。陈祚郭循，其言石药。拒而辱之，失德莫若。凡十年间，瑕瑜半各。
全韵诗上去入声七十六首 其六十二 金太宗
作者：弘历
朝代：清
体裁：古风

天辅草创天会继，灭辽北朝归掌握。南征徽钦就拘絷，高宗称侄惭不觉。其势颇可成一统，未乘时实失商㩁。武功既昭修以文，劝农议礼并制乐。传位熙宗继太祖，大公量更人难学。
全韵诗上去入声七十六首 其六十五 元世祖
作者：弘历
朝代：清
体裁：古风

蒙古始祖勃端察，居敖拉野本穷发。十世太祖爰开创，灭国四十武功勃。又四传乃至世祖，定金平宋偃征伐。一统建元立国号，舆图之广千古突。取之以武修以文，敬勤二字勉无忽。其时良佐曰惟谁，巴延之贤不可没。宋濂诸人修元史，秦人肥瘠视如越。世祖一帝十三卷，既穴长仍失隐汨。欧阳逸马笑繁文，千古史笔鲜精核。是炳失统不成国，纲目徇私著岁月。通鉴辑览兹正之，用训守基凛天罚。
全韵诗上去入声七十六首 其六十八 明成祖
作者：弘历
朝代：清
体裁：古风

秦燕王，事无别。泥于古，致祸烈。唐犹差，明惨绝。刘三吾，猖言决。方齐黄，计实拙。所可矜，都尽节。尤英卓，景与铁。瓜蔓抄，忍酷灭。屈义士，飞霜屑。诛忠臣，报岂蔑。称成祖，庙食血。天网恢，偶漏缺。终难逃，狐史设。
全韵诗上去入声七十六首 其六十六 元仁宗
作者：弘历
朝代：清
体裁：古风

入定国难俟武宗，于义为顺实明达。及即帝位勤为治，世祖成宪守弗遏。不事游畋戒征伐，崇俭二簋之用曷。庙号曰仁信无愧，较之嘉祐规模阔。
全韵诗上去入声七十六首 其六十四 金章宗
作者：弘历
朝代：清
体裁：六言诗

乃祖嘉习国语，为孙宜守旧物。服御渐染华风，疏忌那闻吁咈。付托却喜柔弱，驯致金源道诎。惜哉大定规模，直使章宗衰讫。
全韵诗上去入声七十六首 其十 殷祖甲
作者：弘历
朝代：清
体裁：古风

祖甲逃王位，太伯同药采。田间用知依，保惠庶民爱。兴商类盘庚，敬民祛好贿。史记及孔传，讹传失鲁亥。
全韵诗上去入声七十六首 其十一 周文王
作者：弘历
朝代：清
体裁：古风

古公云兴当在昌，小心翼翼昭事允。至于为政首惠鲜，鳏寡孤独怀先轸。敬天仁民君道该，三分服事德备尽。究其所以云在何，于穆不已天地准。
全韵诗上去入声七十六首 其十七 秦始皇
作者：弘历
朝代：清
体裁：古风

奋六代之馀业，吞二周而王八表。执捶拊以临天下，如雄风之振孤筱。销兵器徙豪杰，燔诗书坑诸生，恣意所为而无不了。然其分郡县去封建，后世从之则安，违之亦扰。于是游海上求神仙乎杳渺，岂知一夫作难二世而亡为天下笑。贾谊所谓仁义不施攻守势异，非惟括嬴秦兴亡之运，即万世治乱之机亦于是乎可晓。
全韵诗上去入声七十六首 其十三 周成王
作者：弘历
朝代：清
体裁：古风

笃周祐，密侵阮。殷商旅，倒戈返。文武基，成王振。民于近，佞于远。冠之颂，雍辞展。左右孰，充弼蹇。前后孰，道承善。作无逸，周公进。用训王，谆缱绻。曰负扆，曰补衮。制礼乐，斯为本。知艰难，慎旦晚。称守成，王辟阃。
全韵诗上去入声七十六首 其十九 汉文帝
作者：弘历
朝代：清
体裁：古风

卓识爱吟杜牧诗，不是安刘嗤四皓。天与人归适逢时，庚庚大横符吉兆。西乡南乡让再三，是谓有礼仁为宝。收孥相坐在首除，诏定振穷及养老。卑辞爰赐赵佗书，亦得称臣罢兵讨。止辇常受从官言，劝农蠲赋频可考。其间善政不胜书，继世之君诚最好。史臣总论吾所疑，辑览已评弗重道。
全韵诗上去入声七十六首 其十二 周武王
作者：弘历
朝代：清
体裁：古风

闻诛一夫纣，可以息口吻。方诸服事殷，自弗如文谨。洪范彝伦叙，丹书敬义廑。因之作诸铭，质语摅道蕴。刘向传五行，分配失饰粉。蔡注祛穿凿，足破群疑紊。夫惟一戎衣，垂拱治犹敏。乃有夷齐者，避向首阳隐。
全韵诗上去入声七十六首 其十五 周宣王
作者：弘历
朝代：清
体裁：四言诗

始勤终怠，戒垂编简。宣王于斯，能无面赧。初政励精，有志拨乱。北伐南征，常武诗撰。云汉忧民，肫如涕潸。周道复兴，炫乎史版。及其末年，晏起既倦。千亩不藉，鲁适废舛。料民太原，卒以拒谏。杜伯非罪，杀之弗戁。而贪天祸，幽厉平并。殷鉴在兹，慎哉择拣。
全韵诗上去入声七十六首 其十八 汉高帝
作者：弘历
朝代：清
体裁：古风

大勇略小节，大智祛小巧。平生豁达度，天运归金卯。挥洗揖郦生，销印无执拗。萧曹倚股肱，信布资牙爪。约法三章宽，汉基四百肇。民苦秦久矣，久饥易为饱。
全韵诗上去入声七十六首 其十六 周平王
作者：弘历
朝代：清
体裁：古风

社虽仍树栗，虡乃移钟铣。东迁最失计，苏轼论诚善。然其时弗迁，势又何能免。命秦为诸侯，祠帝已僭窃。终焉即代周，履霜坚冰践。
全韵诗上去入声七十六首 其十四 周康王
作者：弘历
朝代：清
体裁：古风

史记成康世承平，事异云霓民望旱。曰休曰息百姓安，以张以皇四裔款。东郊保釐父师命，西方听断太保亶。天威敬忌励初服，用致刑措囹圄罕。
全韵诗上去入声七十六首 其四 夏启
作者：弘历
朝代：清
体裁：古风

神禹度土功，呱呱泣弗子。涂山明训教，化德敬承是。伯益既就国，诸侯毕归只。利民大与深，昌黎言实旨。孟子举天与，从而为辞耳。每读杂著篇，惟觉理盈纸。
全韵诗上去入声七十六首 其四十 隋文帝
作者：弘历
朝代：清
体裁：四言诗

外戚窃柄，虫食木内。攘取易易，不劳军队。谋伐江南，值陈昏愦。遂成一统，胜刘萧辈。勇戆广险，一立一废。独孤误我，悔亦何益。二世而亡，报施岂昧。彦谦卓识，人所弗逮。
全韵诗上去入声七十六首 其四十一 唐高祖
作者：弘历
朝代：清
体裁：古风

自汉失御，六朝亡迅，加之南北相排摈。倒行逆施，太原兵进，化家为国帝出震。正统开基，扫除馀闰，李唐二百馀年演。嫡庶建立，惜未明慎，元武祸起家庭衅。喋血禁门，同气推刃，高祖不明论允信。
全韵诗上去入声七十六首 其四十七 唐宪宗
作者：弘历
朝代：清
体裁：古风

志平不掉，任贤自劭。藩镇悍剽，无敢弗奉诏。元济犹枭，啸破蔡雪宵。服丹多躁，陷大祸堪吊。
全韵诗上去入声七十六首 其四十三 唐玄宗
作者：弘历
朝代：清
体裁：古风

起兵讨韦氏，识英而志健。宋王能让功，过建成以万。内禅即帝位，初政颇勤绻。吾瘦天下肥，名言可为劝。既而临莅久，太平符所愿。天宝易开元，志满心骄顿。姚宋亦已没，李杨弄权溷。荒淫无不为，亲邪正人远。一人前后异，敬怠殊方寸。侵寻致播迁，自取夫谁怨。
全韵诗上去入声七十六首 其四十九 宋太祖
作者：弘历
朝代：清
体裁：古风

陈桥兵变，膺箓建号，虽非以暴而易暴。乘危废立，五季辙蹈，亦曰施逆其行倒。四方僭窃，次第除扫，居然一统成丕冒。自缘大度，人归天保，宋家三百年基兆。杯酒释兵，谓因权妙，冷观实不值一笑。传弟诚误，其言出赵，南渡依然得显报。
全韵诗上去入声七十六首 其四十二 唐太宗
作者：弘历
朝代：清
体裁：古风

助高祖，开国运。勇天授，迅雷奋。继临御，多仁闻。能纳谏，治匪紊。更爱民，恩无靳。善政夥，不胜捃。有惭德，可弗问。欲盖愆，好名近。三代下，垂芳训。
全韵诗上去入声七十六首 其四十五 唐代宗
作者：弘历
朝代：清
体裁：古风

亡唐者二事，方镇及竖宦。宦竖久已然，方镇代宗惯。时虽有良将，乱用安则慢。弗能去奸相，每致忠良间。市马悦回纥，匹值四十绢。佞佛章敬寺，七庙致诋谩。虽削元振爵，因纳柳伉谏。即其诛朝恩，亦以诡计办。得一而失百，那济式微患。
全韵诗上去入声七十六首 其四十八 五代兴废
作者：弘历
朝代：清
体裁：古风

五代历五十三年，邹鲁閧趁兵戈闹。附其际者更十国，时民那有生之乐。臣篡君及子囚父，三纲扫地尤而效。不永其祚固应然，安论求忠必出孝。唐明宗与周世宗，尚属留心民事较。佣中佼佼铁中铮，去之远矣于王道。论世恒因鉴戒存，黄帝舜禹万世教。
全韵诗上去入声七十六首 其四十六 唐德宗
作者：弘历
朝代：清
体裁：古风

践阼初政颇可称，曾不数年早更变。苛刻猜忌以为明，耻见屈宁受欺面。卢赵用甘云蔽天，萧姜弃若日临霰。播越失陆惜傍徨，事平听谗弗顾眷。宫市白望恣强夺，香山居易诗曾讪。末年姑息图无事，朝廷益弱方镇煽。唐家宗社未沦亡，贞观馀惠人犹恋。
全韵诗上去入声七十六首 其四十四 唐肃宗
作者：弘历
朝代：清
体裁：古风

乘危叛父，范氏语定案。听谗杀子，宦妾恣为乱。辅国胁上，皇君失乾断。张后效武，韦夫为纲撺。父子君臣，夫妇胥无干。始终懦柔，昏悖诚堪叹。藉李郭克，复非出其算。若肃宗者，言之污文翰。
全韵诗上平声十五首 其一 长白山发祥
作者：弘历
朝代：清
体裁：四言诗

天造皇清，发祥大东。山曰长白，江曰混同。峻极襟带，福萃灵钟。山顶有潭，闼门名扬。三天女者，降而浴躬。神鹊含果，吞以娠中。钖之姓名，母遂凌空。有取水人，见讶异徵。交手舁归，推为主国。三姓定乱，鄂多城崇。号建满洲，开基肇宗。元鸟商室，帝武周家。圣必有启，异揆同风。
全韵诗上平声十五首 其七 太祖取明辽阳
作者：弘历
朝代：清
体裁：古风

沈阳既拔壮鸿模，乘势辽阳进取图。列栅浚壕已丧胆，轻刀长箭遂争驱。八旗左右努群力，百雉虺颓陷一隅。彻夜明兵举火噪，逮晨合队压城铺。屹然雄镇两朝克，纷尔馀民万岁呼。外柴堡通降七十，禁军卒扰患瘏痡。不知足合陇还蜀，假道灭殊虢与虞。力屈一时多尽节，燕中颇有笑捐躯。
全韵诗上平声十五首 其三 太祖兴师征明
作者：弘历
朝代：清
体裁：古风

尼堪外兰者，奸诡趁块尨。介于诸部间，谗言恣纷哤。嗾明害我祖，罪魁李成梁。因报不共天，兴师征其邦。特标七大恨，告天天眷蒙。制书代结绳，文教诲愚惷。定旗以八色，武功赫骏厖。以次平诸部，遂逮松花江。肘腋患既除，疆场渐拓张。辽阳驻明军，望之心已降。
全韵诗上平声十五首 其九 太宗征明薄燕京
作者：弘历
朝代：清
体裁：古风

天聪继天命，创业肇基皆。筑室恶谋道，升堂必历阶。薄城还弗取，和众以为佳。临得乃旋辔，鸿图有永怀。
全韵诗上平声十五首 其二 太祖肇基帝业
作者：弘历
朝代：清
体裁：古风

初居鄂多理，数世后乱逢。神鹊护免害，肇祖歼仇凶。据赫图阿拉，创业继称雄。七世至太祖，天表羲轩同。有甲十三副，栋鄂首命征。登屋两中伤，扪创手拄弓。迷而苏者数，创愈复往攻。终克翁鄂洛，授射者官封。虽汉高大度，奚能与比崇。纪此告子孙，可不念祖宗。开基如是艰，守成敢懈衷。继兹渐扫荡，北与蒙古通。兴京爰建都，适当明运冬。既协人心望，允宜天命膺。历历述实录，后人聪听恭。
全韵诗上平声十五首 其五 太祖撷衣行猎
作者：弘历
朝代：清
体裁：古风

射猎习军旅，国俗旧弗违。以此善攻战，诸部詟武威。我祖常冬狩，雪霁馀泞泥。徒步过原冈，因之行撷衣。侍卫相窃语，何用爱此为。闻而笑谕曰，宁乏悭斯微。要当崇节俭，物力惜应思。设解赐尔辈，完洁岂弗宜。众乃服盛德，躬行化在兹。弊裤待有功，韩侯诚小哉。允合示家法，奕叶恒遵依。
全韵诗上平声十五首 其八 太祖迁都沈阳
作者：弘历
朝代：清
体裁：古风

东京创建居三岁，谋驻沈阳庭论稽。诚恐频劳违众议，独筹长计受天禔。享王蒙古恒来北，征伐明邦易向西。何用叔孙为绵蕞，尊君旧俗各心齐。
全韵诗上平声十五首 其六 太祖取明沈阳
作者：弘历
朝代：清
体裁：古风

武威既渐耀，遂�沈阳虚。埤堄虽严守，临冲已预储。摧枯拉朽似，无战有征如。七万一时溃，城门殃及鱼。
全韵诗上平声十五首 其十 太宗建国大清征服朝鲜
作者：弘历
朝代：清
体裁：古风

侵明收郡县，安国育贤材。南讨朝鲜和，北伐蒙古徕。更获玉玺瑞，天意佑昭回。俯允舆情敦，即位告郊台。建国曰大清，改元崇德开。乃有朝鲜使，不拜志独乖。知为假守礼，激我戮其侪。明谕赦弗诛，抉心惊色灰。丙子遂亲征，惟扬我武恢。南汉肉袒降，称臣永服哉。立碑三田渡，沐德纪无涯。肇启景运皇，丕基万载培。
全韵诗上平声十五首 其十一 太宗训守冠服骑射旧制
作者：弘历
朝代：清
体裁：古风

观史知治乱，匪诩文藻彬。常称金世宗，不愧贤君真。熙宗废旧制，海陵荒乐频。大定奋法祖，勤求治理臻。衣服及语言，一惟旧制遵。虽垂训如此，后世忘其谆。乃知耽酒色，无不致亡沦。又如达海辈，屡劝易衣冠。不从谓拒谏，比喻晓诸臣。宽衣大袖坐，劳萨忽挺身。其孰能禦之，何异尚左人。在朕岂变更，所以示子孙。煌煌祖训昭，世守应无悛。卧碑勒箭亭，乾隆壬申春。
全韵诗上平声十五首 其十三 太宗破明兵十三万于松山
作者：弘历
朝代：清
体裁：古风

松山杏山障宁远，明十三万守堡垣。二王统兵攻未克，太宗亲往劳戎轩。尔时偶值鼻伤衄，并道前进弗惮烦。发踪指示各允当，好整以暇多神权。敌知难当遂夜遁，遇伏�杀那能奔。十三万卒歼其半，赴海死者雁鹜翻。我军伤者八人耳，天所助顺蒙庥恩。是战可继萨尔浒，益扬我武恢洪源。祖宗艰辛所创业，敢不慎守安黎元。
全韵诗上平声十五首 其十二 太宗定官制
作者：弘历
朝代：清
体裁：古风

先是天聪年之际，历设六部三院云。三院异名同称内，国史秘书及弘文。崇德各立大学士，六部承政参政分。董正治官乃大备，亮工熙绩胥效勤。文臣赞襄图尽职，武臣征伐勉树勋。幽明黜陟考群职，揆文奋武惟大君。开国规模慱且约，事不师古匪攸闻。
全韵诗上平声十五首 其十五 两陵陪葬功臣
作者：弘历
朝代：清
体裁：古风

天造地设，鼎湖桥山。二陵相望，盛京北邻。隆恩昌后，亿万斯年。孙曾思祖，奕世永绵。汉代上陵，礼弗可删。癸亥甲戌，两举精禋。深维缔构，不觉泪潸。曰三功臣，墓列其间。亦予奠椒，忆同艰难。无异唐宗，陪以长孙。始终心膂，小矣保全。明室冯傅，漠家彭韩。彼何为哉，视此奚攀。
全韵诗上平声十五首 其十四 太宗克明锦州
作者：弘历
朝代：清
体裁：古风

松山破明兵，锦州心已寒。叛去祖大寿，屈支力实殚。自知不能守，欲降遣人言。二王正词斥，弗降�岂难。大寿乃率众，叩首诣军前。松山获承畴，及锦州众官。俱解至盛京，薙发赐衣冠。乘机图宁远，开基一统宽。明乃求讲和，降敕严且端。总由天眷隆，遂致王业安。
全韵诗上平声十五首 其四 太祖破明四路兵
作者：弘历
朝代：清
体裁：古风

二十万众明兴师，号称�万威临之。兵分四路各出奇，并趋兴京力不遗。太祖闻报初弗疑，应之以暇安其危。堂堂阵复正正旗，荩臣志同太宗辞。父子兄弟同努力，子弟之兵左右随。人自为战如熊罴，快马斫阵歼厥魁。僵尸流若雁鹜靡，破廿万兵弗踰时。其详则见书事词，恨不行间供驱驰。萨尔浒战王业基，用示百世绵本支。
全韵诗下平声十五首 其一 世祖定鼎燕京
作者：弘历
朝代：清
体裁：四言诗

顺治甲申，世祖元年。命摄政王，统师伐明。适于其时，流贼入燕。明帝殉国，社稷已迁。厥吴三桂，致书军门。乞师进讨，大军遂前。贼廿万众，据山海关。并山横海，势颇盛焉。王传军令，勿得争先。鳞次布列，固我中坚。三桂汉兵，白布识肩。以为分别，否恐同歼。大风忽作，堀堁蔽天。我军呼噪，风止战酣。大败贼众，灭迹扫尘。遂至都城，贼早西窜。辞辇安众，守经达权。文程赞襄，嘉猷允贤。九月驾至，定鼎北京。为明雪恨，抚有宇寰。汉高明祖，秦元之民。李唐赵宋，更不足云。奉天宏运，启后承前。于亿万载，皇图永绵。
全韵诗下平声十五首 其七 圣祖普蠲赋
作者：弘历
朝代：清
体裁：五言排律

粮以民为本，仁民圣祖彰。六旬享福祚，万宇沐春阳。水旱必赒急，欠逋每免偿。普教蠲正赋，更与逭漕粮。似此培元气，真称迈古王。洪猷垂奕叶，效法敢无蘉。
全韵诗下平声十五首 其三 世祖施仁胜国
作者：弘历
朝代：清
体裁：六言诗

帝后追葬有礼，公卿赐谥无淆。樵采护其林木，奠陈予以蕙肴。试考历来胜国，谁能似此荒包。推而行之或待，丙申德音孔胶。
全韵诗下平声十五首 其九 圣祖南巡阅河
作者：弘历
朝代：清
体裁：五言排律

鸣辇运河白，升香岱岳青。民艰询迤逦，吏治训丁宁。六度江乡幸，几番堤畔停。谕皆中窾要，示必审情形。清口上常度，陶庄下久聆。御桩犹可验，挑坝正其丁。事以有巡述，心惟无逸铭。宗工期永晏，祖训亹聪听。宣定东西势，建筹南北瓴。绳先赖成绩，默佑仰苍灵。
全韵诗下平声十五首 其二 世祖平定天下
作者：弘历
朝代：清
体裁：七言律诗

长江堑不守南朝，唐桂斯同是炳聊。世运有归天鉴朗，海潮弗至地灵昭。抒忠允藉宗臣翰，馈饷还资主吏萧。流寇亡魂平次第，光华日月庆兵销。
全韵诗下平声十五首 其五 圣祖讨平三藩
作者：弘历
朝代：清
体裁：五言排律

亲政抚四海，敕几扬九歌。三藩必当撤，万里讵难罗。一二臣同助，昌亡理不磨。自应戒姑息，未可恕么么。发早叛知早，挥戈是止戈。时平馀宿将，日久蔓群魔。挞伐六军藉，谋猷午夜过。惟教糈继运，曾不赋添科。次第芟夷尽，光明日月和。守成兼创业，奕世沐恩多。
全韵诗下平声十五首 其八 圣祖亲征朔汉
作者：弘历
朝代：清
体裁：七言律诗

躬劳朔漠事三征，窜死贼渠馀悉平。岂惮军书治旁午，每申庙算谕先庚。尔时策妄力犹弱，故献车楞诈表诚。全定伊犁及回部，孰非前烈赖经营。
全韵诗下平声十五首 其六 圣祖收抚喀尔喀国
作者：弘历
朝代：清
体裁：古风

四十九旗抚已久，喀尔喀未归以遐。侵寻败于噶尔丹，户口纷散乱如麻。前后挈众来内附，肯学光武闭关遮。次第命臣往经理，颁银赐米给布茶。多伦诺尔幸朝会，行幄大宴赉有加。汇宗之寺于以建，自是中外成一家。或遇老年喀尔喀，语及此犹泪雨下。孙臣继序敢不黾，尽人事赖天庥嘉。绰罗斯都尔伯特，辉特和硕特之徒。最后乃土尔扈特，跋涉归顺路更赊。无不安辑俾得所，饥与之食寒衣诸。大君者盖天之子，一物失所应咨嗟。柔远绳前胥国计，恩威一统含无涯。
全韵诗下平声十五首 其十 圣祖永定丁赋
作者：弘历
朝代：清
体裁：七言律诗

海宇承平户口增，特颁恩谕被黎蒸。丁虽益地不加益，赋定徵额弗再徵。揭理明哉本舜哲，惠民深矣发文矜。万年国运栽培厚，世世钦遵福永膺。
全韵诗下平声十五首 其十一 圣祖平定西藏
作者：弘历
朝代：清
体裁：七言律诗

策妄心藏诡计尤，潜兵扰藏逞奸偷。肯因姑息从群议，定与剿除筹远猷。频叠红旌奏洪捷，宣扬黄教奠遐陬。金川扫穴诸番詟，即叙西戎拓坦邮。
全韵诗下平声十五首 其十三 圣祖纂刻群书
作者：弘历
朝代：清
体裁：七言绝句

佩文渊鉴恒稽古，成集图书五百函。愧未九章窥秘奥，勤搜四库法研覃。
全韵诗下平声十五首 其十二 圣祖行围讲武
作者：弘历
朝代：清
体裁：五言律诗

春蒐复秋狝，岂不戒虞箴。惟切觐扬志，宁辞岁月侵。多能固天纵，久道仰君临。避暑山庄辟，受恩予最深。
全韵诗下平声十五首 其十五 世宗朱批谕旨养廉
作者：弘历
朝代：清
体裁：古风

亲贤勤政，出于至諴。内咨卿贰，外训牧监。封章特达，许其自缄。机事不密，羲经训明。昼则敕几，夜乃披函。朱笔手批，弗假诸人。奖善戒非，义方仁圆。因人而施，量材所堪。刚导之柔，宽济以严。积而成帙，爰付镌劖。配谟曰四，匹典以三。弛张尽善，洞微达潜。小子蒙业，奉为君鉴。讵予一人，万世奉咸。
全韵诗下平声十五首 其十四 世宗定各官
作者：弘历
朝代：清
体裁：古风

六计弊吏总以廉，讵曰大法斯无嫌。应知大者小所瞻，簠簋不饬奚率佥。火耗之禁初未严，听其取以资米盐。世间少廉而多贪，其害在民何用占。惟大圣人智勇兼，旋乾转坤力以担。道谋筑室那顾觇，一洗积弊惠闾阎。大弗缺用小弗添，敢有重取白简参。治人治法明谕拈，至今相安民养恬。慎勿动彼浮议纤，万世遵守惠黎黔。
全韵诗下平声十五首 其四 世祖禁抑内监
作者：弘历
朝代：清
体裁：古风

阴人性多刻，俗物兴易豪。母过司扫除，其权不可高。中原四大家，汉唐宋明朝。害不冷眼看，皆亡于若曹。然非若曹罪，其君自所招。是以我世祖，铁牌示谕昭。重其干政罚，严其纳贿条。允宜遵守法，太阿莫俾操。
八依皇祖南巡过济南韵
作者：弘历
朝代：清
体裁：七言律诗

八度经过弗入城，未为禅理契无生。柳烟解令遮人远，莲性久应阅世平。旧习合忘心芥□，新巡惟祝户宁盈。赓诗益切绳祖武，胜向通儒经问横。
八依皇祖德州即事诗韵
作者：弘历
朝代：清
体裁：古风

赤县向平远，青齐入境初。驻舆才卓午，有暇便观书。仰绎虞歌义，春温胜秋肃。所幸有收馀，万民率饱燠。
八叠中秋帖子词命扈跸词臣和之·其一
作者：弘历
朝代：清
体裁：七言绝句

令人喜亦令人閒，端正何须藉斧删。塞外偏饶风雅地，试看玉䨲上锤山。
八叠中秋帖子词命扈跸词臣和之·其三
作者：弘历
朝代：清
体裁：七言绝句

藉甚丹青命画师，曲屏八叠恰成诗。涌金漫说钱唐好，一例冰光潋碛池。
八叠中秋帖子词命扈跸词臣和之·其二
作者：弘历
朝代：清
体裁：七言绝句

三千世界一轮光，金粟依然发净香。妙趣风人如会得，解颐应胜鼎来匡。
八叠中秋帖子词命扈跸词臣和之·其四
作者：弘历
朝代：清
体裁：七言绝句

山高底事上层楼，又纪清光丁丑秋。风景皇州争较异，綵棚瓜饼货街头。
八徵耄念之宝联句
作者：弘历
朝代：清
体裁：古风

逾七幸当开八帙，箕畴耄念八徵符。镌琳用此资抑埴，㪺茗胥教洽燕酺。天子万年新酌斝，圣人大宝豫书殳。记爰摅志谦招福，诗乃载赓颂屏谀。月琯日徽叶伶律，五元十寿衍羲图。氐南周伯躔邻骑，秋丙老人位见弧。辰武寅文中两圣，我闻予问考诸儒。山庄羾牍群依藻，谷旦陈笺请集蒲。前典典经再旬越，古稀稀又十年踰。子于父母洗非腆，予与臣黎惠有孚。子岁寿辰原却矣，戌年诞节勉听夫。庚庚昌吉端蒙佑，乙乙心盟更显谟。读诰揭屏撰咸合，三忧五福训长敷。爵箕号弗更平壤，纪祀名终奉亳姑。帝相下民出自洛，禹循大法会于嵞。證诸天则徵休咎，验在躬凭念圣愚。穿凿禨祥藜阁向，倒颠简策草庐吴。往来气运说宗郑，次第行生衷折朱。者或别传为氏是，庑谁正诂作□芜。彝伦斁嗣彝伦叙，一极备同一极无。肃乂哲谋圣奚敢，雨旸寒燠风验殊。曰明曰旦凛昭鉴，有夏有冬旋斗枢。斋受顼书诚罔间，政追舜典实堪摹。雍宫骏庙心齐一，下泽上生膏沃濡。著述言先诚必立，綍丝从后信难渝。掌观纹但端旒黈，背负曝争献昧嵎。察迩听彝中允执，起元藏用道如郛。待章宣谕思真睿，易俗树声轨共趋。左右史登偏挂漏，诗文集具讵扬铺。得全者圣圣时宪，求是于天天畀俞。阴量晴寿尤谨课，北绥南屡愿频俱。乾乾惟是劳王省，坎坎常因惧职孤。鼎鼎尹箴停晷辔，师师民畜贯星珠。不惟逸豫圭随�，必有祯祥鼓应枹。帝耤亲维秬维秠，边屯报多黍多稌。持廉饬法官归治，纲举目张王秉鈇。恩榜叠覃苹食鹿，群材广选凤栖梧。国为家早麟趾咏，人得岁纷鸠首扶。洪释延洪大圆镜，范通模范化工炉。姒功傅学醰而粹，荒穆勤姚瑕与瑜。无易乃康祝之耳，有惛曰耄慎哉乎。孜孜以日犹昨志，虩虩员来岂异途。六字分行爻画虙，四言攦句体规虞。乾龙交纽中天德，坤象开方奠地隅。太尉芝泥钤逞怪，轩辕黄玺谶沿肤。同文所识云石䃭，定命虽珍亦珷玞。崔彧贡朝由拾得，咸熙藏府获成都。宝花御押一儿戏，昭受钦崇两史巫。嘉靖醮章嗤玉泐，汾阴驾祀妄金涂。建康垦土空探策，灵武召兵等弃繻。既寿永昌器已幻，建中表正语多诬。撰辞祇自铭惕息，取义何尝写悦愉。周颂仔肩卸尚未，舜歌丛脞戒其毋。康彊适性恒庄敬，占候关情廑牧刍。申锡无疆弥曼羡，寅承有昊敢驰驱。六三一孰崇闳并，二十五轻玩好娱。内禁钤青袪旧载，翰臣辍拟仰成模。羹墙额赐堂添庆，回准功彰论采腴。什赋勤民民为守，巡摅明理理宁迂。和阗钜质獒厎旅，察哈鸿勋朡厥俘。宵旰敷纶勖仍己，子孙用玺盼遥吾。可能符望惟天贶，直到颐和匪数拘。洒墨露垂刊翠版，颁函云捧耀筠觚。初元肇祚宽腾诏，二富藏氓普免租。绕膝三安封锡砺，介眉四国产呈砮。南交将觐尧时授，西极还赊佛拜膜。苍帝发生山跸莅，素王仁寿泮旂纡。春灯排咏阴阳复，石鼓偕镌潘薛徒。宿次角亢欢赞华，野谐箕毕乐游衢。近光众效跻称兕，好德台殷隙过驹。篇近夸兮增恧怩，视为规也益勤劬。虔希五叙敛五福，皇极敷恩遍九区。
八月一日
作者：弘历
朝代：清
体裁：五言律诗

虽是中秋月，犹欣秋未中。露珠圆渐白，蓼穗乱馀红。蛩响如争候，云容尚恋空。田家新黍熟，处处递香风。
八月二十三日作
作者：弘历
朝代：清
体裁：七言绝句

三十三番诵遗诏，五旬八岁似亲年。如何便弃臣民去，痛处无言仰望天。
八月二十三日作
作者：弘历
朝代：清
体裁：五言律诗

山庄逢国忌，默处罢游歌。此日终身恨，流阴睫眼过。谒陵方在即，存剑竟如何。遗诏重庄诵，心知愧处多。
八月二十三日作
作者：弘历
朝代：清
体裁：七言绝句

石火流光十九年，围停不用驻行旃。秋风虎帐无馀事，心到燕山易水边。
八月二十三日作
作者：弘历
朝代：清
体裁：七言绝句

礼称不用志终身，八月西风最怆神。遗诏从头十六复，难言无忝诲谆谆。
八月二十三日恭遇皇考忌辰感成六韵
作者：弘历
朝代：清
体裁：五言排律

忆昔承欢际，晨昏不暂离。谁知风木恨，暗觉岁华移。顾复怀终古，暌违忽已期。圣容常在望，色养永无期。凉露如添泪，寒云祗益悲。西园回首处，痛剧去年时。
八月二十三日皇考三周忌辰感成长句
作者：弘历
朝代：清
体裁：七言律诗

逝水驰驹岁月迁，音容莫睹竟三年。劬劳忍诵蓼莪什，继序时惭访落篇。恻恻沾裳寒露晓，凄凄对景暮秋天。䁀湖在望龙髯杳，仰首高旻泪涌泉。
八月二十三日皇考忌辰作
作者：弘历
朝代：清
体裁：五言律诗

二纪倏成昔，一悲直至今。北来秋序每，南望白云深。善继曾何有，时思益弗禁。从头读遗诏，敢不励初心。
八月初九日作
作者：弘历
朝代：清
体裁：五言律诗

仰望如霄上，俯临欣目前。一身亲七代，百岁待旬年。顾谓元兮勉，喜瞻来者连。自知不知足，又愿庶应然。
八月初十日对月有作
作者：弘历
朝代：清
体裁：五言律诗

东岭渐徘徊，流光朗碛台。弓弦将欲满，桂树若为栽。五日何须盻，中秋依旧来。棘闱相照处，遥企得真才。
八月十七日密云县行宫再叠前韵
作者：弘历
朝代：清
体裁：七言律诗

楼云璧月斗清妍，别馆皋涂依旧娟。照彻大千华藏海，近来尺五塞垣天。善推和仲能留节，惜景纤阿似闰圆。遮莫金吾行漏下，中秋两度且停眠。
八月十七日登白塔山悦心殿理事馀暇辄成近体用旧作韵
作者：弘历
朝代：清
体裁：七言律诗

䨲影留痕在碧空，凭高秋色目堪穷。绮疏映日垂珠缀，飞观连云曳綵虹。滟滟玉河波始动，瀼瀼金掌露方融。悦心此日知消息，都在西成茂对中。
八月十三日于避暑山庄行七旬庆典即事成什
作者：弘历
朝代：清
体裁：七言律诗

御殿庚寅礼未仍，山庄聊听庆冈陵。七旬屈指数今古，六帝因心验法惩。北塞骈田朝众部，西天欢喜祝神僧。宜言吉日弗言戚，东望松斋戚不胜。
八月十三日作
作者：弘历
朝代：清
体裁：七言律诗

紫禁朝仪豳野间，晓晴信可悦慈颜。营临西水诚瑶水，座对南山是寿山。亦有冰桃千岁熟，却欣霜桕万峰殷。肇祥袭庆承皇祖，先泽惟怀继述艰。
八月十三日六旬庆典率内外王公大臣诣慈宁宫行礼遂御殿受贺爰成长句示志
作者：弘历
朝代：清
体裁：七言律诗

慈宁爱日丽清暾，晋拜躬倡近远藩。重译来王来贺节，十年一度一临轩。六旬亦自寻常有，万寿微嫌庆祝繁。久道斯之化成未，敬勤兢业勖存存。
八月十三日率诸王大臣诣慈宁宫行礼六韵
作者：弘历
朝代：清
体裁：五言排律

岁当五位合，月在六星躔。昊贶秋逢稔，兵销武戢边。庆辰循有典，圣母祝如川。欢以天下养，孝为百行先。苍松旭影上，丹桂露华鲜。九宇同称寿，一心益体乾。
八月十二日进宫行八旬庆贺礼沿观内外所备衢歌巷舞自觉过当因成二律·其一
作者：弘历
朝代：清
体裁：七言律诗

大庆未教行庚子，昊恩优锡浃重臻。矫情可再众诚阻，予寿愿同万姓均。五十五年天地数，八旬八月诞生辰。凭舆历览讶过当，弗以为欣为愧频。
八月十二日进宫行八旬庆贺礼沿观内外所备衢歌巷舞自觉过当因成二律·其二
作者：弘历
朝代：清
体裁：七言律诗

不惟夹路笙歌沸，抑且蔽街楼阁罗。增已惭翻心怵惕，幸天庥赐日晴和。讵知踵事华如许，那免后言滋恁么。庆典分明成阙典，为君难识语非讹。
八月十八日恭奉皇太后木兰行围启跸之作
作者：弘历
朝代：清
体裁：七言律诗

每岁金秋举狝苗，悠悠旌旆马萧萧。承欢内外都无间，绳武觐扬亦孔昭。示法子孙从启跸，随围宾客扈来朝。新携回部鹘师赤，高处兴安试放雕。
八月十六日热河启跸木兰行围之作
作者：弘历
朝代：清
体裁：七言律诗

山庄节过桂花筵，哨鹿期临八月天。爰以及时发警跸，底须好逸恋林泉。虞旌猎骑行招引，旧属新归相后先。更待贵山使者至，大蒐嘉与惠威宣。
八月十六日避暑山庄启跸往木兰之作
作者：弘历
朝代：清
体裁：七言律诗

去岁罢围因大庆，今年行狝例依常。中秋甫过饼瓜节，上塞非遥�鹿场。几度溪桥消野涨，历观村圃得中穰。古稀有一仍绳武，不息体乾励自强。
八月十四日阴·其一
作者：弘历
朝代：清
体裁：七言绝句

璇霄桂魄欲圆时，乍见鳞空天幕垂。为恐多人动秋思，不教流影白榆枝。
八月十四日阴·其三
作者：弘历
朝代：清
体裁：七言绝句

碧空月御似迟留，触拨诗肠塞景收。明日冰轮应满放，一年能得几中秋。
八月十四日阴·其二
作者：弘历
朝代：清
体裁：七言绝句

谷风初息岭云横，玉䨲朦胧半掩晴。不道丰隆偏解妒，纤阿也让十分明。
八月廿三日作
作者：弘历
朝代：清
体裁：五言律诗

恨以终身志，推迁倏复临。有怀云日杳，无那岁时深。默处山庄寂，閒听檐雨斟。重钦瞻顾命，益凛继绳心。
八月廿三日作
作者：弘历
朝代：清
体裁：七言绝句

鼎湖缥渺隔云天，瞥眼攀髯廿六年。遗诏墨光如昨日，一番开读一潸然。
八月廿三日永佑寺行礼
作者：弘历
朝代：清
体裁：七言律诗

历来此际度行营，永佑钦瞻兹尽诚。圣日五旬七载隔，悲心方寸万年萦。祖功咫尺贻宗德，内治旰宵兼外平。数月勤筹廓尔喀，及其畏恳受降成。
八月廿三日皇考忌辰书怀
作者：弘历
朝代：清
体裁：七言律诗

遗诏钦循三十年，初心益励益酸然。至于陨越幸无耳，以曰显承何有焉。敷政真惭仁必世，抚时惟觉逝如川。神驰閟寝遥瞻礼，祗恨重重隔岭烟。
八月廿三日皇考忌辰题写心精舍
作者：弘历
朝代：清
体裁：五言律诗

去岁围前驻，今年围后来。永思叹时迅，回忆辄神摧。祖德贻游豫，宗功仰扩恢。并当奉神御，恒此写心哀。
八月廿六日蒙古王公等献宴即席得句
作者：弘历
朝代：清
体裁：七言律诗

资生四种既繁稠，更喜谷间稼稔收。朋酒称觥遵往岁，霁云覆幕宴中秋。千山锦绣高低叠，一水笙簧宛转流。绰尔齐终观洒马，古风偏爱以时修。
八月朔日作
作者：弘历
朝代：清
体裁：五言律诗

四野纤云净，一天爽气浮。星虚当半夜，日纳识中秋。退暑人心惬，毨毛兽色柔。木兰行已近，庆节为迟留。
八月朔日作
作者：弘历
朝代：清
体裁：古风

夜雨酿晨寒，午暄柏秋熟。山庄驻清跸，辽待玉轮足。问政励忧勤，劭农常度卜。关内近优沾，仅及资菜菽。夏中希大有，此志实欲速。孤望得小稔，略可济茕独。茕独难遍济，如伤此焉恧。
八月朔日作
作者：弘历
朝代：清
体裁：五言律诗

天光澄绛河，云影敛青螺。最是仲秋届，偏饶塞景多。对时协平秩，昔日此卷阿。霁色生馀暖，还欣利晚禾。
八月朔日作
作者：弘历
朝代：清
体裁：五言律诗

嬗代无停运，初蓂朔又更。中秋判西陆，午日入南荣。蝶急花前影，蛩争草底声。山云虽屡作，其奈每开晴。
八月朔日作
作者：弘历
朝代：清
体裁：七言律诗

岂有秋朝仍喜雨，更兼雨足此欣晴。晚田果见苏生意，老圃亦应酬望情。晨雾犹然恋湿润，午曦遂大放光晶。节临仲月占时若，伫待穰穰万宝成。
八月朔日作
作者：弘历
朝代：清
体裁：五言排律

形胜行行揽，年芳历历收。关山连北塞，云物近中秋。辐辏来诸部，逶迤驾六虬。近光陪后乘，输悃导前斿。睹此瞻依切，宁予德泽流。鸿猷思祖业，燕翼逮孙谋。更喜随慈辇，无妨视膳羞。筵开亲捧爵，津渡手扶辀。丙夜封章览，良辰藻思抽。词臣随豹尾，壮士拥旄头。人带秋阳色，衣沾湛露浮。鄗京佳气绕，指日谒珠丘。
八月朔日作
作者：弘历
朝代：清
体裁：五言排律

日日复行行，暮停还晓征。恰临秋仲月，也历巨千程。奉懿承欢切，思先修祀诚。龙沙户庭度，鸡羽牍章呈。讵是能柔远，惟云此励精。每因揽塞穑，亦与喜西成。较猎同人乐，驰驱验众情。吉林佳气近，马首向东迎。
八月朔日作
作者：弘历
朝代：清
体裁：七言律诗

昨宵渥雨朔朝晴，吉兆宜旸晓旭晶。禾黍山田穗增饱，荞蔬村圃秀滋荣。虔祈如愿碧天朗，幸值佳符夕照明。归政敢忘康食念，惕乾惟是祝西成。
八月朔日作
作者：弘历
朝代：清
体裁：五言律诗

朔旦入中秋，晓晴爽气浮。三农盼筑圃，七萃秣行驺。出猎将发轫，来朝聚脱瓯。昨宵霏细雨，馀热洗全收。
八月朔日作
作者：弘历
朝代：清
体裁：五言律诗

秋仲每于此，朔朝兹复临。一天霁景朗，万壑晓岚沈。荷朵红将褪，树阴翠尚森。山田观铚艾，勒马畅予心。
八月朔日作
作者：弘历
朝代：清
体裁：古风

金�临仲月，玉衡指星虚。旷谷武帐閒，单椒商籁嘘。怡神向神邱，敕几凛几馀。西成近远嘉，平秩怀差舒。而胡黯然伤，往往悲来予。前岁景目中，排遣仍纷如。
八月朔日秋分夕月
作者：弘历
朝代：清
体裁：五言律诗

少采当秋仲，禋宗重夜明。九经循白道，万物荷西成。朔魄将临望，亏轮本是盈。银蟾与丹桂，齐语任閒评。
八沟村
作者：弘历
朝代：清
体裁：五言律诗

平泉今号州，厅属本八沟。圣祖狩冬习，宪皇舆地收。濯林无野兽，辟陇有耕牛。蒙古民杂处，胥廑衣食谋。
八题泉林行宫八景叠庚子韵 其一 近圣居
作者：弘历
朝代：清
体裁：七言绝句

适才阙里祭丁朝，东道兹临回望迢。近圣居原我所额，躬行心祗愧其遥。
八题泉林行宫八景叠庚子韵 其七 古荫堂
作者：弘历
朝代：清
体裁：七言绝句

古杞千年以外计，菁葱犹见翠云铺。杯棬为顺抑戕贼，论自斑斓树识无。
八题泉林行宫八景叠庚子韵 其三 镜澜榭
作者：弘历
朝代：清
体裁：七言绝句

澜如有动难为镜，镜自常明何碍澜。如是镜澜齐置却，榭栏閒倚试为观。
八题泉林行宫八景叠庚子韵 其二 在川处
作者：弘历
朝代：清
体裁：七言绝句

是川宁可比他川，子在时无殊昔年。道脉千秋流不绝，即看石罅此琮泉。
八题泉林行宫八景叠庚子韵 其五 九曲彴
作者：弘历
朝代：清
体裁：七言绝句

溪上小桥成九曲，前行人额后行招。于斯设悟行文理，不藉旁求理自超。
八题泉林行宫八景叠庚子韵 其八 红雨亭
作者：弘历
朝代：清
体裁：七言绝句

临亭多值弗花时，纵值弗花花在枝。明日依然启行跸，南邦民隐切畴咨。
八题泉林行宫八景叠庚子韵 其六 柳烟坡
作者：弘历
朝代：清
体裁：七言绝句

仲月韶光递以轻，柳丝为竖柳烟横。于斯识得化工妙，画理诗裁总在情。
八题泉林行宫八景叠庚子韵 其四 横云馆
作者：弘历
朝代：清
体裁：七言绝句

馆北堂曾慈昔御，再来举目望为迟。七年石火光阴速，即景低徊孟自悲。
八题灵岩八景叠甲辰韵 其一 巢鹤岩
作者：弘历
朝代：清
体裁：七言绝句

朗公岂是逋翁侣，破戒留斯妻鹤踪。我自閒情寄岩顶，胎仙飞去那期逢。
八题灵岩八景叠甲辰韵 其七 雨花岩
作者：弘历
朝代：清
体裁：七言绝句

维摩室与讲经台，都说散花天女来。为甚一之岂可再，笑兹不厌重为儓。
八题灵岩八景叠甲辰韵 其三 卓锡泉
作者：弘历
朝代：清
体裁：七言绝句

五年隔复偶斯来，不改青山崔与嵬。信宿便当催辔去，谓他卓锡涉多哉。
八题灵岩八景叠甲辰韵 其二 甘露亭
作者：弘历
朝代：清
体裁：七言绝句

滃然石罅吐幽泉，借问声传是色传。甘露昔曾领真味，笑兹何事发多宣。
八题灵岩八景叠甲辰韵 其五 铁袈裟
作者：弘历
朝代：清
体裁：七言绝句

一领净衣那论斤，法身披祗当丝纹。铸钟想以不成废，置此半途徒费勤。
八题灵岩八景叠甲辰韵 其八 爱山楼
作者：弘历
朝代：清
体裁：七言绝句

居山更有爱山楼，意气翻嫌太相投。何必多因思杜老，不过诗本几篇收。
八题灵岩八景叠甲辰韵 其六 白云洞
作者：弘历
朝代：清
体裁：七言绝句

岂是张华空洞寻，秘书仙箓�藏深。写才一缕浮岩白，山下旋成铺谷阴。
八题灵岩八景叠甲辰韵 其四 摩顶松
作者：弘历
朝代：清
体裁：七言绝句

顶自称摩松自安，底须唐史检重看。佛无来去人岂易，元奘试询想答难。